title: John Dykstra

text: Dykstra opiskeli teollista muotoilua ja päätyi opintojensa jälkeen työskentelemään Douglas Trumbullin elokuvaprojektissa "Hiljainen pako", jossa Dykstra osallistui pienoismallitehosteiden kuvaamiseen ja suunnitteluun. George Lucas otti yhteyttä Trumbulliin suunnitellessaan "Tähtien sodan" kuvauksia, ja Trumbull suositteli Lucasille Dykstraa. Dykstra ryhtyi johtamaan Industrial Light & Magic -yhtiössä tietokoneohjatun kamerajärjestelmän, Dykstraflexin, kehittelyä. Järjestelmä vastasi pääosin "Tähtien sodan" innovatiivisista tehosteista.


title: John Dykstra

text: Lucas ja Dykstra eivät kuitenkaan tulleet kovin hyvin toimeen keskenään, ja Lucas väitti, että suurin osa tehosteisiin varatuista varoista kului Dykstraflexin kehittelyyn eikä tehosteryhmä toimittanut kaikkia sovittuja otoksia. Joka tapauksessa "Tähtien sodan" menestys varmisti Dykstralle vankan aseman erikoistehosteiden suunnittelijoiden joukossa.


title: John Dykstra

text: "Tähtien sodan" jälkeen Dykstra oli vuosina 1978–1982 toimineen Apogee-yhtiönsä kautta mukana "Taisteluplaneetta Galactica" -televisiosarjan tehosteiden suunnittelussa. Sarjan tuottanut Universal joutui lainopillisiin kiistoihin Lucasin kanssa, eikä Dykstra enää ollut mukana "Tähtien sodan" jatko-osan "Imperiumin vastaiskun" tekemisessä. Dykstra oli sen sijaan mukana luomassa "" -elokuvan tehosteita. Myöhemmin Dykstra on ollut johtamassa "Batman Forever" ja "Batman & Robin" -elokuvien erikoistehosteiden suunnittelua. Hän on myös ollut "Stuart Littlen" ja "Hämähäkkimies"-elokuvien visuaalisten tehosteiden suunnittelija.


title: John Dykstra

text: Dykstra on palkittu Oscar-palkinnolla vuonna 1978 "Tähtien sodan" ja vuonna 2005 elokuvan "Spider-Man 2 – Hämähäkkimies 2" visuaalisista erikoistehosteista.


title: Brittiläinen Guiana

text: Brittiläinen Guiana () tai Guyana oli Britannian siirtomaa Brittiläisessä Länsi-Intiassa ja Karibialla vuosien 1814 ja 1966 välillä. Vuodesta 1966 maa on ollut itsenäinen valtio Guyana.


title: Brittiläinen Guiana

text: Ensimmäinen Guianan löytänyt eurooppalainen oli sir Walter Raleigh, joka oli englantilainen tutkimusmatkailija. Alankomaalaiset olivat ensimmäiset Guianan asuttaneet eurooppalaiset, perustaen Essequibon ja Berbicen siirtomaat 1600-luvun alussa, ja myöhemmin Demeraran 1700-luvun puolivälissä. Vuonna 1796 Iso-Britannia valloitti nämä kolme siirtomaata ja palautti vuonna 1802 hallinnon takaisin Batavian tasavallalle, mutta valloitti siirtomaat jälleen Napoleonien sotien aikaan. Siirtomaat luovutettiin Yhdistyneelle kuningaskunnalle vuonna 1814 ja yhdistettiin yhdeksi siirtomaaksi vuonna 1831. Uuden siirtomaan pääkaupunki oli Georgetown, joka tunnettiin nimeltä "Stabroek" vuoteen 1812 asti.


title: Brittiläinen Guiana

text: Britannian kehittäessä siirtomaata sokeriruokoplantaaseille he toivat useita afrikkalaisia orjatyövoimaksi alueelle. Guiana itsenäistyi Yhdistyneestä kuningaskunnasta 26. toukokuuta 1966.


title: Pasquale Anfossi

text: Pasquale Anfossi (5. huhtikuuta 1727 – helmikuu 1797) oli italialainen säveltäjä. Häntä opettivat Niccolò Piccinni ja Antonio Sacchini. Anfossi toimi lähinnä Venetsiassa, Roomassa ja Lontoossa.


title: Pasquale Anfossi

text: Anfossi sävelsi yli 60 oopperaa. Hänen tunnetuimpia oopperoitaan ovat muun muassa "L'avaro" (1775), "La vera costanza" (1776) sekä "Il curioso indiscreto" (1777). Myöhemmällä urallaan Anfossi sävelsi myös kirkkomusiikkia.


title: Niccolò Piccinni

text: Niccolò Piccinni (16. tammikuuta 1728 – 7. toukokuuta 1800) oli italialainen säveltäjä.


title: Niccolò Piccinni

text: Piccinni syntyi Barissa ja opiskeli Napolissa. Hänen ensimmäinen oopperansa, "Le donne dispettose" sai kantaesityksensä vuonna 1755. Vuonna 1766 Piccinni siirtyi Pariisiin. Hän pysyi siellä Ranskan vallankumoukseen (1789) saakka, jolloin hän palasi Napoliin. Piccinni asui Pariisissa vielä elämänsä kaksi viimeistä vuotta.


title: Niccolò Piccinni

text: Piccinni sävelsi lähinnä oopperoita.


title: Startup-yritys

text: Startup-yritys tarkoittaa nuorta kasvuhakuista yritystä. Sillä voidaan tarkoittaa myös yritystä, joka vasta kehittää ensimmäistä tuotettaan eikä tuota vielä voittoa. Termiä käytetään usein enintään muutaman vuoden ikäisistä yrityksistä tai kunnes yrityksen osakkeiden omistajiksi on tullut muita kuin perustajajäseniä. Startup-yrityksen omistajiin voi kuitenkin kuulua ulkopuolisia ns. bisnesenkeleitä. Yrityksen nuori ikä tai esimerkiksi teknologia-alalla toimiminen ei riitä määrittelemään yritystä startup-yritykseksi, vaan olennainen piirre on nopean kasvun tavoitteleminen.


title: Startup-yritys

text: Yritykset kulkevat nk. kuolemanlaakson kautta toimintansa alkuvaiheessa. Yrityksen ja sen tuotteen tai palvelun luominen ja markkinointi kuluttaa rahaa, mutta tuloja ei ole tai ne eivät ainakaan riitä kattamaan kuluja. Muutamassa vuodessa yrityksen tulojen tulisi kattaa myös tämä alun pääoman kulutus, eli saavuttaa nk. break even -piste. Tämän jälkeen yrityksen tulisi tuottaa voittoa tai kattaa tappionsa muiden vuosien voitoilla.


title: Startup-yritys

text: Ennen voitollisen yritystoiminnan saavuttamista yrittäjät panostavat tavallisesti omia varojaan, ottavat lainaa yritykselle yksityishenkilönä, tai hankkivat rahoitusta riskisijoittajilta. Lainaamisen ongelmana on yleensä takuiden puute. Yritys toimii yleensä vuokratuissa tiloissa. Sen tuotteet eivät välttämättä ole keskeneräisinä minkään arvoisia, eikä sillä välttämättä ole rahaksi muutettavia patentteja.


title: Startup-yritys

text: Eräänä rahoitustapana on maailmalla yleistynyt ns. osakepohjainen joukkorahoitus. Tällä tarkoitetaan, että suurelta määrältä ihmisiä kerätään pieniä sijoituksia, joilla saa vastineeksi osakkeen tai osakkeita yritykseen. Alan tunnetuimpia toimijoita Suomessa ovat Vauraus Suomi, Invesdor ja alan vanhimpiin toimijoihin Euroopassa kuuluva Venture Bonsai.


title: Startup-yritys

text: Startup-yrityksistä käytetään toisinaan myös nimitystä "kasvuyritys". Kasvuyrityksellä voidaan kuitenkin tarkoittaa mitä tahansa kasvavaa yhtiötä, myös suurehkoa pörssilistattua kasvuyritystä erotukseksi ns. arvoyhtiölle, joka ei kasva merkittävästi. Yleisesti hyväksyttyjä tarkkoja määritelmiä ei ole. OECD:n ja Euroopan unionin määritelmän mukaan kasvuyrityksen lähtötyöllisyys on vähintään 10 henkeä, ja seuraavana kolmena vuonna työllisyyden keskimääräinen vuosikasvu ylittää 20 prosenttia.


title: Startup-yritys

text: Suomessa perustetaan vuosittain 4 000–5 000 startup-yritystä, jos startup määritellään siten, että se on "nuori, pienehkö, itsenäinen ja yksityinen yritys, jolla on juridiset perusedellytykset kasvulle". Näin määritellyistä startup-yrityksistä kolmessa vuodessa kohtuulliseen kasvuun yltää 6–7 % eli noin 300 yritystä.


title: Startup-yritys

text: Startup-yrityksille on viime aikoina ladattu Suomessa suuria odotuksia ja toiveita, ja Aalto-yliopiston yrityshautomon Miki Kuusen mukaan niistä toivotaan mm. Suomen kansantalouden uusia pelastajia. ETLA:n raportin mukaan vaikutus ei ole nopea: "Koska startupien lukumäärä on pieni ja positiiviset vaikutukset talouskasvuun realisoituvat viiveellä, ei niistä ole valtiontalouden seuraavan vuoden budjetin pelastajiksi tai seuraavan kvartaalin kasvun ajureiksi." Raportin mukaan startupien merkitys on talouden uudistamisessa, markkinarakenteiden uudistamisessa ja pitkän aikavälin tuottavuuskasvussa. Lisäksi ne tarjoavat mahdollisuuksia mm. maahanmuuttajille ja vähemmistöille, jotka ovat perinteisen talouseliitin ulkopuolella.


title: Startup-yritys

text: Suomen pääomasijoitusyhdistyksen mukaan vuosina 2012-2016 suomalaisiin startup- ja aikaisen vaiheen kasvuyrityksiin tehtiin bruttokansantuotteeseen suhteutettuna eniten pääomasijoituksia Euroopassa. Vuonna 2016 suomalaisyritykset saivat bkt:hen suhteutettuna toiseksi eniten pääomasijoituksia Euroopassa, eli melkein kaksi kertaa enemmän kuin Euroopan maihin keskimäärin tehdyt sijoitukset.


title: Antonio Sacchini

text: Antonio Sacchini (14. kesäkuuta 1730 Firenze – 6. lokakuuta 1786 Pariisi) oli italialainen säveltäjä.


title: Antonio Sacchini

text: Sacchini opiskeli Napolissa, jossa hän myös sävelsi ensimmäiset oopperansa. Myöhemmällä urallaan Sacchini työskenteli Venetsiassa, Lontoossa sekä Pariisissa, jossa hän kuoli vuonna 1786.


title: Antonio Sacchini

text: Sacchini sävelsi lähinnä oopperoita. Hän oli oman aikansa tunnetuimpia opera serian säveltäjiä. Yli 50 oopperansa lisäksi Sacchini sävelsi muun muassa jousikvartettoja.


title: Pikkaralan rautatieasema

text: Pikkaralan rautatieasema () on rautatieasema Pikkaralan kaupunginosassa Oulun kaupungissa rataosalla , 19 kilometrin päässä Oulun rautatieasemalta. Liikennepaikan etäisyys Helsingin rautatieasemalta Haapamäen ja Oulun asemien kautta mitattuna on 771,8 kilometriä. Nykyisin Pikkarala on kohtauspaikka. Henkilöjunat eivät pysähdy asiakaspalvelua varten, eikä asemalla ole kaupallista tavaraliikennettä.


title: Pikkaralan rautatieasema

text: Pikkaralan rautatieasema rakennettiin Oulun–Kontiomäen rautatien rakentamisen yhteydessä ja avattiin liikenteelle 1. marraskuuta 1927. Rataosan muiden asemarakennusten tapaan asemarakennus edustaa aikansa tyypillistä funktionaalista tyyliä: aiemmista kansallisromanttisista ihanteista on luovuttu ja tyyliä on pelkistetty ja yksinkertaistettu.


title: Pikkaralan rautatieasema

text: Pikkaralan asema ei olemassaolonsa aikana toiminut itsenäisenä liikennepaikkana, vaan oli Oulun liikennepaikan alainen virkamiesasema. Pikkarala oli myös henkilöliikenteen ja tavaralliikenteen merkittävä alueellinen kuormausasema aina autoistumiseen saakka, jolloin rahti alkoi siirtyä kumipyörille. Kun henkilöjunien pysähdykset Pikkaralassa lopetettiin lättähattuliikenteen päättymisen myötä, myös aseman miehitys lopetettiin, Pikkaralan liikennepaikka poistettiin aikatauluista ja opastimet pimennettiin.


title: Pikkaralan rautatieasema

text: Alun perin Pikkaralan asemalla oli käytössä ns. "köyhänmiehen releasetinlaite", eli varmistuslukko- ja opastinturvalaitos. Tuolloin liikennepaikan vaihteet olivat paikallisesti käsin käännettäviä ja varmistuslukoilla lukittavia. Liikennepaikan lakkauttamisen yhteydessä opastimet kuitenkin poistettiin käytöstä. Kauko-ohjaukseen liittyvien turvalaitemuutosten yhteydessä vanha varmistuslukkolaitos purettiin, ja korvattiin releasetinlaitteella. Myöhemmin releasetinlaite siirtyi kauko-ohjattavaksi Oulusta käsin, jolloin asema jäi lopullisesti miehittämättömäksi.


title: Pikkaralan rautatieasema

text: Oulu–Kontiomäki -rataosan kauko-ohjauksen rakentamisen myötä 1996–1997 Pikkaralan liikennepaikka sai uuden elämän junakohtauspaikkana. Ratapihalla on yksi 780 metrin mittainen sivuraide, joka on riittävän pitkä lähes kaikille junille. Pikkarala liitettiin kauko-ohjaukseen rataosan ensimmäisenä liikennepaikkana: kauko-ohjauksen rakennustöiden ajan Pikkarala toimi tilapäisesti myös miehitettynä junasuorituspaikkana. Nykyisin liikennepaikan liikenteenohjaustoimintoja hoidetaan keskitetysti Oulusta käsin.


title: Pikkaralan rautatieasema

text: Pikkaralan asema-alueella on hyväkuntoisia alun perin rautatiehenkilökunnalle tarkoitettuja rakennuksia. Nykyisin nämä rakennukset ovat yksityisasuntoina.


title: Pikkaralan rautatieasema

text: Asemamiljööseen kuuluvaksi voidaan laskea myös laajat sorakuopat aseman etelä- ja itäpuolella. Sorakuopista on kaivettu tuhansia kuutioita soraa sekä teiden että rautatien pengermateriaaliksi. Sorakuopissa oli laajoja raiteistoja vielä 1990-luvun puolessa välissä, mutta ne purettiin kauko-ohjaukseen siirtymisen myötä. Ennen raiteiden purkua sorakuopilla säilytettiin vanhentunutta, romutettavaa rautatiekalustoa.


title: Italo Montemezzi

text: Italo Montemezzi (31. toukokuuta 1875 – 15. toukokuuta 1952) oli italialainen säveltäjä. Hän opiskeli musiikkia Milanon konservatoriossa. Montemezzi sävelsi vuonna 1913 esitetyimmän oopperansa, "L'amore dei tre ren". Vuonna 1939 Montemezzi muutti Kaliforniaan. Hän vieraili kuitenkin säännöllisesti Italiassa ja palasi sinne pysyvästi vuonna 1949.


title: Reiser4

text: Reiser4 on alusta asti uudelleenkirjoitettu versio ReiserFS-tiedostojärjestelmästä, jonka on kehittänyt NameSys sponsoreinaan DARPA sekä Linspire. Tiedostojärjestelmää ei ole vieläkään otettu mukaan Linux-käyttöjärjestelmän ytimeen ohjelmointityylien erilaisuuksista sekä tiedostojärjestelmän käyttämistä liitännäisistä johtuvien erimielisyyksien takia.Reiser4 ei kuitenkaan sisällä tukea tiedostojärjestelmän koon muuttamiselle. ReiserFS (Reiser3) kuitenkin muiden Linuxin tiedostojärjestelmien ohessa sisältää tuen sille. Kehittäjät kuitenkin lupaavat implementoida tuen heti kun heille maksetaan siitä.


title: Alessandro Nini

text: Alessandro Nini (1. marraskuuta 1805 Fano – 27. joulukuuta 1880 Bergamo) oli italialainen säveltäjä. Hän aloitti uransa Pietarissa laulunopettajana. Myöhemmin hän ryhtyi oopperasäveltäjäksi, mutta lopetti sävellettyään noin kymmenen oopperaa. Oopperoidensa lisäksi Nini sävelsi muun muassa kirkko- ja kamarimusiikkia sekä sinfonioita.


title: Yrittäjyys

text: Yrittäjyys on uusien toimintaorganisaatioiden, erityisesti liiketoiminnallisten yritysten, luomista vastauksena havaittuihin mahdollisuuksiin tai puutteisiin markkinoilla.


title: Yrittäjyys

text: Yrittäjyyttä pidetään kansantaloudellisen toiminnan perustana. Ilman riittävää yrittämisintoa yhteiskunnan työllistämismahdollisuudet heikkenevät. Joissakin yhteiskunnissa on luotu mielikuvaa suuresta yrittämisen vapaudesta ja myönteisestä suhtautumisesta yrittäjyyteen, kuten esimerkiksi Yhdysvalloissa. Sosialistisen suunnitelmatalouden maissa yrittämisen vapaus taas on rajoitettua. Yrittäjyydellä voidaankin tarkoittaa useaa eri asiaa riippuen siitä, millaisesta yhteiskunnasta on kyse. Suomea ei pidetä erityisen yrittäjämyönteisenä maana. Tosin Suomessa valtio tukee yrittäjyyttä monenlaisilla tuilla ja Suomessa on valtion lainatakauksia ja uusyrityskeskuksia. Esimerkiksi uuden yrityksen perustaja voi hakea starttirahaa. Yrittäjyyden taustalla on voiton tavoittelu, minkä vuoksi yrittäjyyden kannattavuuteen vaikuttavat negatiivisesti korkeat verot ja veroluonteiset maksut. Yrittäjyyteen vaikuttavat negatiivisesti myös erilaiset riskit, joita voi syntyä esimerkiksi pitkäkestoisista sopimuksista, työntekijöistä ja epävarmasta toimintaympäristöstä.


title: Yrittäjyys

text: Yrittäjyyttä on erilaista. Pienimmät yrittäjät voivat toimia toiminimellä ammatin- tai liikkeenharjoittajina. Erona näillä on se, että ammatinharjoittaja myy osaamistaan ja liikkeenharjoittaja ennemminkin tavaraa tai tuotettaan. Laajasti ymmärrettynä yrittäjyyteen voi kuulua oman yrityksen perustamisen lisäksi myös freelance-tyyppisten keikkatöiden tekeminen. Yrityksissä voidaan puhua "sisäisestä yrittäjyydestä", joka tosin liittyy enemmän työntekijöiden motivointiin ja tulospalkkaukseen kuin yritystoimintaan.


title: Yrittäjyys

text: Yrittäjäksi ryhtyminen on haasteellista. Suurin osa vasta perustetuista yrityksistä ei ole enää toiminnassa muutaman vuoden kuluttua. Yrittäjällä ei ole kiinteää kuukausipalkkaa ja hän toimii erilaisen sosiaali- ja eläketurvan alaisuudessa kuin palkansaaja. Yrittäjä kantaa riskin ja vastuun yksin, henkilökohtaisesti, mikä vaatii yrittäjältä hyvää riskinotto- ja -sietokykyä. Jos yrittäjä toimii osakeyhtiömuodossa (ks. yhtiömuoto) ovat vastuut yhtiöllä, eivät yrittäjällä henkilökohtaisesti. Henkilökohtaiset riskit ovat olemassa siinä tapauksessa, että yrittäjä on toiminnan rahoittamiseksi antanut henkilökohtaisen takauksen yrityksen lainoille tai lainannut varat yritykselle henkilökohtaisesti.


title: Yrittäjyys

text: Yrittäminen tarjoaa riskien lisäksi myös mahdollisuuksia määrätä itse tekemisistään. Riskin vastapainoksi yrityksen menestyminen voi tarjota huomattavasti palkansaajaa suuremmat tulot. Yleisesti yrittäjät tekevät enemmän töitä kuin palkansaajat, mutta ovat työhönsä tyytyväisempiä.


title: Yrittäjyys

text: Yrittäjät joutuvat yleensä investoimaan yrityksen alkuvaiheen panostukset omasta taskustaan. Korkean profiilin starttiyritykset voivat yrittää etsiä yritykselleen myös riskirahoitusta (engl. "venture capital") tai niin kutsuttua enkelirahoitusta (engl. "angel capital"). Rahoituksen myötä yrittäjä voi menettää päätösvallan ja joutua työntekijän asemaan kantamastaan riskistä huolimatta. Rahoituksen on tarkoitus tarjota käyttöpääomaa, jolla katetaan yrityksen alkuvaiheen negatiivinen kassavirta (ns. kuoleman laakso).


title: Yrittäjyys

text: Usein käytetty työkalu yrityksen perustamisessa ja erityisesti rahoitusta haettaessa on liiketoimintasuunnitelma ja siihen liittyvät yrityslaskelmat. Liiketoimintasuunnitelmien laatimisen hyöty varsinaiselle liiketoiminnalle, rahoituksen hakua lukuun ottamatta, on kuitenkin kyseenalaistettu joissakin viimeaikaisissa tutkimuksissa.


title: Yrittäjyys

text: Rahoitusvaihtoehtoja yrittäjille on satoja.


title: Yrittäjyys

text: Kun Suomen taloudesta poistui 1990-luvun laman aikana lähes 450 000 työpaikkaa eli joka viides työpaikka, poliitikot asettivat toiveensa uusien työpaikkojen luomisesta yrittäjiin. Nuoria ja työttömiä kehotettiin työllistämään itsensä, sillä olemassa olleet yritykset ja julkishallinto eivät siihen kyenneet. Samaan aikaan monet yrittäjät olivat ajautuneet talouskriisin takia vararikkoon tai pysyvään ylivelkaantumiseen. Ulospääsyä näistä ongelmista ei useinkaan ollut henkilökohtaisten takausten vuoksi. Vuosien 1991–1993 välisenä aikana noin viisi prosenttia yrityksistä haettiin konkurssiin.


title: Yrittäjyys

text: Yrittäjyyttä tukevat julkiset toimet ovat perustuneet Suomessa erilaisten kehitysyhtiöiden ja organisaatioiden perustamiseen, jotka pyrkivät tarjoamaan asiantuntijapalveluita yrittäjiksi aikoville. Näissä palveluissa autetaan yleensä perustamaan yritys, suunnittelemaan liiketoimintaa ammattimaisemmin ja löytämään liiketoimintaan rahoitusta. Näitä palveluja ovat muiden muassa (uus)yrittäjyyskeskukset, yrityshautomot ja tiedepuistot.


title: Yrittäjyys

text: Esimerkiksi Helsingissä toimii Helsingin kaupungin rahoittama YritysHelsinki, joka antaa ilmaista tukea mm. yrityksen perustamisen käytännön järjestelyihin, liikeidean kehittämiseen ja kontaktien luomiseen. Aalto yliopiston kauppakorkeakoululla toimii myös oma Start-up Center niminen yrityskiihdyttämönsä.


title: Yrittäjyys

text: Julkisten palveluiden lisäksi toimii myös yksityisiä yrityskiihdyttämöitä ja -hautomoita. Ne tarjoavat yleensä rahoitusta ja tukea yrittäjille ja ottavat vastineeksi osuuden yrityksen omistuksesta.


title: Yrittäjyys

text: Yrityksen perustamiseen on mahdollista saada myös julkista rahoitusta, esimerkiksi niin sanottua starttirahaa.


title: Yrittäjyys

text: Yrittäjyyttä voi myös opiskella joissakin yliopistoissa ja ammattikorkeakouluissa.


title: Yrittäjyys

text: Yrittäjillä on useita etujärjestöjä. Niistä suurin on Suomen Yrittäjät ja sen aluejärjestöt kuten Pirkanmaan Yrittäjät ja Savon Yrittäjät sekä toimialajärjestöt kuten Suomen Yrittäjänaiset. Muita järjestöjä ovat mm. Perheyritysten liitto sekä Suomen Pienyrittäjät.


title: Yrittäjyys

text: Pakkoyrittäjyys eli yrittäjäksi joutuminen vastoin tahtoaan on herättänyt Suomessa yhteiskunnallista keskustelua.


title: Amilcare Ponchielli

text: Amilcare Ponchielli (31. elokuuta 1834 Paderno Fasolare, lähellä Cremonaa – 17. tammikuuta 1886 Milano) oli italialainen säveltäjä. Hän opiskeli 9-vuotiaasta lähtien Napolin konservatoriossa. Ponchiellin ensimmäinen sinfonia valmistui säveltäjän ollessa 10-vuotias. Uransa aikana Ponchielli keskittyi lähinnä oopperoiden säveltämiseen. Vuodesta 1883 lähtien Ponchielli toimi sävellyksen professorina Milanon konservatoriossa. Hänen johdollaan opiskelivat muun muassa Giacomo Puccini ja Pietro Mascagni.


title: Amilcare Ponchielli

text: Ponchiellin teoksiin kuuluu useita oopperoita, kuten "La Gioconda" (1876). Se on hänen tunnetuin sävellyksensä, jota hän ei yhdelläkään myöhemmällä teoksellaan pystynyt ylittämään. Säveltäjänä Ponchiellilta puuttui Giuseppe Verdin kaltainen temperamentti, mutta sen korvasi hänen terävä draamallinen vaistonsa, ja teknisessä mielessä hän oli muusikkona jopa aikaansa edellä.


title: Viimeinen juna Gun Hillistä

text: Viimeinen juna Gun Hillistä ("Last Train from Gun Hill", myös "One Angry Day" ja "Showdown at Gun Hill") on yhdysvaltalainen John Sturgesin ohjaama Les Crutchfieldin tarinaan perustuva lännenelokuva vuodelta 1959. Elokuvan pääosissa ovat Kirk Douglas ja Anthony Quinn.


title: Viimeinen juna Gun Hillistä

text: Elokuvan alussa šeriffi Matt Morganin (Douglas) intiaanivaimo joutuu kahden karjapaimenen raiskaamaksi ja murhaamaksi. Tekijät jättävät jälkeensä satulan, jonka Morgan tunnistaa kuuluvan vanhalle ystävälleen Craig Beldenille (Quinn), Gun Hillin kaupungin vaikutusvaltaisimmalle miehelle. Belden on suostuvainen saamaan tekijät kiinni, mutta ääni muuttuu kellossa, kun hän saa tietää oman poikansa olleen toinen murhaajista. Belden ei suostu luovuttamaan poikaansa Morganin käsiin, mutta Morgan on päättänyt viedä pojan tuomiolle.


title: Viimeinen juna Gun Hillistä

text: Belden on Gun Hillin vaikutusvaltaisimpia karjatilallisia, eikä kukaan kaupungissa uskalla vastustaa häntä: baarimikko kertookin Beldenin vastustajien päätyneen kaupungin hautausmaalle. Tästä huolimatta Morgan onnistuu ottamaan kiinni Beldenin pojan Rickin ja yrittää viedä hänet pois kaupungista iltayhdeksän junalla. Mutta Morganilla on vastassaan Belden sekä koko kaupungin vastentahtoinen väki.


title: Viimeinen juna Gun Hillistä

text: Elokuva päättyy Gun Hillin asemalaiturille, kun Morganin vaimon murhaajista toinen, Lee Smithers, päättää auttaa Rickin vapaaksi ja ampuu kohti Morgania. Morganin lonkalta ampuma haulikonlaukaus kaataa ampujan asemalaiturille, mutta Leen ampuma luoti on surmannut Rickin. Tämän jälkeen Morgan nousee junaan, mutta Belden haastaa hänet kaksintaisteluun, joka päättyy haastajan kuolemaan. Murtunut Morgan poistuu kaupungista iltayhdeksän junalla.


title: Viimeinen juna Gun Hillistä

text: "Video-oppaassa" vuodelta 1994 Kari Salminen sanoo elokuvaa tanakaksi peruswesterniksi ja antaa sille neljä tähteä viidestä, mikä vastaa sanallista arviota ”erinomainen”. "VideoHound’s Golden Movie Retriever" antaa kolme tähteä neljästä.


title: Differentiaali- ja integraalilaskenta

text: Differentiaali- ja integraalilaskenta on derivaatan ja integraalin käsitteeseen perustuva matematiikan haara, joka kehittyi algebrasta ja geometriasta. Sen kaksi keskeisintä laskutoimitusta ovat derivointi ja integrointi, jotka ovat toistensa käänteislaskutoimituksia.


title: Differentiaali- ja integraalilaskenta

text: Englannin kielessä differentiaali- ja integraalilaskenta tunnetaan nimellä "calculus" (suora suomennos olisi kalkyyli) . Se on analyysin osa-alue .


title: Differentiaali- ja integraalilaskenta

text: Differentiaali- ja integraalilaskennan keksivät Isaac Newton ja Gottfried Leibniz 1600-luvun lopulla.


title: Differentiaali- ja integraalilaskenta

text: Differentiaali- ja integraalilaskentaa käytetään kaikilla fysikaalisten tieteiden aloilla, tietojenkäsittelytieteessä, tilastotieteessä, lääketieteessä ja taloustieteessä. Se on yleinen menetelmä matemaattisesti muotoillun ongelman optimaalisen ratkaisun löytämiseen.


title: Differentiaali- ja integraalilaskenta

text: Esimerkkejä tyypillisistä differentiaali- ja integraalilaskennan ongelmista ovat:


title: Kap Horn

text: Kap Horn () on Etelä-Amerikan eteläisin kärki, joka sijaitsee Tulimaan () edustalla Chilelle kuuluvalla Isla Hornos -nimisellä saarella. Etelämantereen Grahamin niemimaasta sen erottaa noin tuhat kilometriä leveä Drakensalmi, joka yhdistää Atlantin ja Tyynenmeren eteläosat toisiinsa. Kap Horn on nimetty alankomaalaisen Hoornin kaupungin mukaan.


title: Kap Horn

text: Kap Hornin kiertäminen purjelaivoilla oli vaarallinen koettelemus erityisesti idästä länteen purjehdittaessa myrskyisen vastatuulen, kylmyyden ja korkean aallokon takia. Sumussa ja öisin oli vielä pelko jäävuorista. Rikivauriot, haaksirikot ja merimiesten kuolemaan johtaneet työtapaturmat olivat yleisiä.


title: Kap Horn

text: Purjelaivat rahtasivat Euroopasta Kap Hornin kautta muun muassa sahatavaraa ja kivihiiltä ja toivat Chilestä paluulastina salpietaria ja Australiasta vehnää, jonka rahtaus oli kannattavaa toiseen maailmansotaan asti.


title: Kap Horn

text: Sota ja Panamankannaksen poikki louhitun Panaman kanavan avaaminen liikenteelle vuonna 1914 jätti Kap Hornin vähitellen merenkulun legendaksi, joka houkuttaa yhä matka- ja kilpapurjehtijoita ja turisteja.


title: Kap Horn

text: Ensimmäisenä Etelä-Amerikan kiertänyt merenkulkija oli portugalilainen Fernão de Magalhães 1520-luvulla. Hän ei kuitenkaan kiertänyt Kap Hornia, vaan purjehti Tulimaan pohjoispuolitse Magalhãesinsalmen kautta länteen kiertäessään laivastoineen ensimmäisenä maapallon ympäri – joskin Magalhães itse kuoli taistelussa alkuasukkaita vastaan Filippiineillä myöhemmin saman purjehduksen aikana.


title: Kap Horn

text: Kap Hornin eteläpuolitse purjehti ensimmäisenä tiettävästi Francis Drake 1570-luvun lopulla.


title: Kap Horn

text: Hollantilainen kauppias Jacob Le Maire oli lukenut Etelämeren kultarikkauksista ja sai suostuteltua kotikaupunkinsa Hoornin varustamaan syksyllä 1615 kaksi laivaa. Retken navigaattoriksi hän sai Magalhãesinsalmen kautta kolmesti Etelämerellä käyneen päällikön Willem Schouten.


title: Kap Horn

text: Laivoista pienempi "Hoorn" menetettiin tulipalossa Patagonian rannikolla, mutta suurempi "Eendracht" purjehti sittemmin ”Le Mairen salmeksi” nimetyn väylän kautta ja saapui Kap Hornin edustalle 29. tammikuuta 1616. Maailman merenkululle tämä uusi reitti Atlantin ja Tyynenmeren välillä oli merkittävä löytö. Kolme vuotta myöhemmin Nodales-veljekset löysivät Kap Hornilta sata kilometriä lounaaseen sijaitsevat Diego Ramirez -saaret.


title: Kap Horn

text: Varsinkin talvikaudella tuulen voimakkuus on usein navakkaa tai kovaa. Niemen lähistöllä ei ole maata tai riuttoja, vaan kylmä tuuli puhaltaa suoraan etelästä esteettä kohti niemeä ja Andeja. Aallot nousevat usein nelimetrisiksi.


title: Kap Horn

text: Turkulainen Herman Spöring näki tiettävästi ensimmäisenä suomalaisena Kap Hornin 26. tammikuuta 1769. Hän oli englantilaisen merenkulkijan ja tutkimusmatkailijan James Cookin "Endeavour"-laivalla luonnontieteilijä Joseph Banksin ja ruotsalaisen botanistin Daniel Solanderin assistenttina ja piirtäjänä. Spöring kuitenkin kuoli matkan aikana.


title: Kap Horn

text: Vuonna 1846 pietarsaarelainen parkki "Hercules" purjehti ensimmäisenä suomalaisena laivana Kap Hornille ja samalla maailman ympäri. Laivan päällikkönä oli Petter Gustaf Idman, joka oli jo vuonna 1831 purjehtinut ruotsalaisen "Ophir"-laivan päällikkönä Kap Hornin kautta Chilen Valparaísoon. Laivanvarustaja Gustaf Eriksonin "Pamir" kiersi Kap Hornin 11. heinäkuuta 1949 viimeisenä kauppapurjealuksena. Vehnälastin tuonti Port Victoriasta Etelä-Australiasta Falmouthiin kesti tällä matkalla 127 vuorokautta.


title: Kap Horn

text: Suomalaisilla Kap Hornin purjelaivalla kiertäneillä merikapteeneilla eli kaphoornareilla on kansainvälisen mallin mukaan oma yhdistys "Amicale des Capitaines au Long Cours Cap Hornies Finlandais".


title: Kap Horn

text: Koululaiva "Suomen Joutsen" kiersi Kap Hornin vuonna 1936. Nykyisin siellä käy säältään helppona vuodenaikana useita turistilaivoja ja matkaveneitä, kuten Suomen Purjelaivasäätiön "Kuunari Helena" vuonna 2006.


title: Iskias

text: Iskias eli lonkkahermosärky on selkäytimestä lähtevän lonkkahermojuuren ärtymisestä johtuvaa heijastus- eli projektiokipua alaraajoissa. Hermoärsytys voi johtua mekaanisesta puristuksesta (kasvain, piriformissyndrooma, välilevyn pullistuma) tai siitä, että esiin luiskahtaneen välilevyn keskustan hyytelömäinen ja erittäin hapan aine ärsyttää hermoa kemiallisesti. Iskiassärkyä voi esiintyä myös raskauden loppuvaiheessa, jolloin kohtu saattaa painaa iskiashermoa.


title: Iskias

text: Iskiasta voidaan hoitaa sen aiheuttajasta riippuen eri tavoilla, mm. hieronnalla tai tulehduslääkkeillä. Tosin manipulaatiohoidon, venytyksen ja fysikaalisten hoitojen vaikuttavuudesta ei ole näyttöä välilevytyrän hoidossa, eikä niitä suositella. Joskus hoitona joudutaan käyttämään jopa leikkausta.


title: Valtatie 28

text: Valtatie 28 on itä–länsisuuntainen valtatie, joka johtaa Suomen poikki Kokkolan Kälviältä Nivalan ja Pyhännän kautta Kajaanin Mainualle. Tie on 216 kilometriä pitkä.


title: Valtatie 28

text: Valtatie 28 alkaa valtatieltä 8 Kokkolasta ja seuraa Pohjanmaan rataa itään Kälviän kirkonkylän ja Kannuksen keskustan ohi Kannuksen Eskolaan saakka, josta eteenpäin valtatie jatkuu Sievin, Nivalan, Kärsämäen, Pyhännän sekä Kajaanin Otanmäen ja Vuottolahden kylien kautta Oulujärven eteläpuolelle Mainuan kylään, jossa se liittyy valtatiehen 5.


title: Valtatie 28

text: Tie on kaksikaistainen ja liikennemääriinsä nähden hyvätasoinen. Pyhännän ja Kajaanin välillä tie on ajoittain kapeampi.


title: Valtatie 28

text:
Tie kulkee seuraavien kuntien kautta: Kokkola – (Kannus) – (Kokkola) (uudelleen) – Kannus (uudelleen) – Sievi – Nivala – (Haapavesi) – (Kärsämäki) – (Haapavesi) (uudelleen) – Kärsämäki (uudelleen) – (Siikalatva) – Pyhäntä – Kajaani.
Kokkolan ja Kajaanin välinen tie on rakennettu pääosin 1960-luvulla suurelta osin asumattomien ja tiettömien seutujen halki. Vuonna 1971 siitä tuli kantatie 85 ja vuoden 1996 tienumerouudistuksessa valtatie 28.


title: Valtatie 28

text: Valtatiellä 28 kulkee M-P, SS pikavuoro Kokkolan ja Kajaanin välillä. Lisäksi Pyhännän ja Kajaanin väliä kulkee M-P vakiovuoro Raahen ja Kajaanin välillä.


title: Bernard Montgomery

text: Bernard Law Montgomery (Montgomery, Alameinin 1. varakreivi, "Monty") (17. marraskuuta 1887 Lontoo – 24. maaliskuuta 1976 Alton, Hampshire) oli brittiläinen sotamarsalkka, joka tunnetaan parhaiten osallistumisestaan toisen maailmansodan merkittäviin taisteluihin liittoutuneiden puolella.


title: Bernard Montgomery

text: Montgomery syntyi Lontoossa 1887. Opiskeltuaan St. Paulin koulussa ja Sandhurstin kuninkaallisessa sotilasakatemiassa hän liittyi vänrikin arvoisena upseerina Kuninkaallisen Warwickshiren rykmentin 1. pataljoonaan vuonna 1908 palvellen aluksi Intiassa. Ylennys luutnantiksi seurasi vuonna 1910. Ensimmäinen maailmansota alkoi elokuussa 1914, jolloin hän siirtyi rykmenttinsä mukana Ranskaan, jossa osallistui Monsin vetäytymistaisteluihin. Hän haavoittui vaikeasti Ypresissä 13. lokakuuta 1914 osallistuessaan hyökkäykseen saksalaisten hallussaan pitämään Méterenin kylään, jossa Montgomery sai tarkka-ampujan luodin oikean keuhkonsa läpi ja toisen osuman polveensa. Hän sai Distinguished Service Order -kunniamerkin toiminnastaan. Toivuttuaan alkuvuodesta 1915 hän toimi koulutusvaiheessa olleiden 112. prikaatin ja 104. prikaatin esikuntapäällikkönä. Länsirintamalle Montgomery palasi 33. divisioonan esikuntaupseerina vuoden 1916 alkupuolella. Hän osallistui muun muassa Sommen ja Arras'n taisteluihin. Kesällä 1917 Montgomery siirrettiin 2. armeijaan kuuluneen IX armeijakunnan esikuntaan. Sodan päättyessä everstin arvon saavuttanut Montgomery palveli 47. divisioonan (2. lontoolainen) esikunnassa ja hoiti käytännössä sen esikuntapäällikön tehtäviä.


title: Bernard Montgomery

text: Vuonna 1921 Montgomery komennettiin esikuntaupseeriksi prikaatiin Corkissa, jossa Irlannin itsenäisyyssotaa käytiin kiivashenkisesti. Vaikka IRA oli tappanut Montgomeryn serkun, hänen toimintaansa sodassa ei pidetty yhtä brutaalina kuin esimerkiksi samalla alueella toimineen Arthur Percivalin. Montgomery ei nähnyt ongelmia hallituksen politiikassa, mutta henkilökohtaisesti hän piti konfliktia mahdottomana voittaa ja piti brittijoukkojen vetäytymistä ainoana järkevänä ratkaisuna.


title: Bernard Montgomery

text: Ensimmäisen maailmansodan päätyttyä monet lupaavat nuoret upseerit, jotka olivat ylenneet normaalia virka-astettaan ylemmäksi, palautettiin takaisin virkaansa vastaavaan arvoon ja asemaan, joten Montgomery siirrettiin takaisin 1. Kuninkaalliseen Warwickshiren pataljoonaan vuonna 1925 komppanianpäälliköksi (kapteeni). Montgomeryn täytyi nyt yletä uudestaan upseerinarvoissa. Hän avioitui Elizabeth Carverin kanssa vuonna 1927 ja lopulta hänet ylennettiin 1. Kuninkaallisen Warwickshiren pataljoonan everstiluutnantiksi vuonna 1931 palvelemaan brittien Palestiinassa, Egyptissä ja Intiassa. Hänet ylennettiin everstiksi ja nimitettiin kouluttajaksi Intian armeijan sotilasoppilaitokseen Quettassa Intiassa. Montgomery säilytti, kuten oli tavallista, yhteyden vanhaan rykmenttiinsä ja hänestä tuli vuonna 1947 rykmentin kunniaeversti. Vuonna 1937 hänestä tuli 9. prikaatin komentaja ja samana vuonna hänen vaimonsa menehtyi sairauteen. Seuraavana vuonna hänet ylennettiin kenraalimajuriksi ja hän sai komentoonsa 8. divisioonan Palestiinassa.


title: Bernard Montgomery

text: Yhdistynyt kuningaskunta julisti sodan natsi-Saksalle 3. syyskuuta 1939, kaksi päivää sen jälkeen kun Saksa oli hyökännyt Puolaan. Montgomery oli tuolloin juuri ottanut vastaan 3. divisioonan komentajuuden ja hänet divisioonansa kanssa lähetettiin Belgiaan osana Brittiläistä siirtoarmeijaa (BEF). Saksalaiset hyökkäsivät Alankomaihin 8. toukokuuta 1940 ja BEF joutui lopulta vetäytymään Dunkerquen ympäristöön, jossa BEF ja ranskalaiset joukot evakuointiin Isoon-Britanniaan Operaatio Dynamossa 26. toukokuuta alkaen. Montgomery määrättiin II armeijakunnan komentajaksi evakuoinnin aikana ja hän oli yksi yli 330 000 brittiläisestä ja ranskalaisesta sotilaasta, jotka evakuoitiin onnistuneesti Dunkerquesta operaation päättymiseen 4. kesäkuuta mennessä.


title: Bernard Montgomery

text: Pian Britanniaan paluunsa jälkeen hänet ylennettiin kenraaliluutnantiksi ja oltuaan erilaisissa tehtävissä kotisaarilla, hänet nimitettiin 8. armeijan komentajaksi Pohjois-Afrikassa elokuussa 1942 sen jälkeen kun alun perin tehtävään nimitetty William Gott oli kuollut, kun hänen koneensa oli ammuttu alas matkalla Kairoon.


title: Bernard Montgomery

text: Montgomeryn toimet siirtyessään 8. armeijan komentajaksi närkästyttivät syvästi Auchinleckia ja hänen poistuvaa esikuntaansa. Montgomery ilmoitti ottaneensa 8. armeijan komennon 12. elokuuta 1942 vastoin saamiaan ohjeita, kun hänet oli lähetetty tutustumaan armeijaan. Ilmoituksella ei ollut todellista vaikutusta, sillä ei hän olisi voinut tehdä sen enempää kuin ollessaan tuleva komentaja ja hän poistui 8. armeijan esikunnasta välttääkseen vastalauseet. Montgomery onnistui nopeasti kohottamaan 8. armeijan moraalia, muun muassa mustamaalaamalla edeltäjänsä Auchinleckin. Montgomeryn vähättelevä ja ajoittain loukkaava asenne muita kohtaan vaikutti epäsuotuisasti mielipiteisiin hänen kyvyistään ja persoonallisuudestaan. Hänellä tuntui olevan enemmän vetovoimaa alaisinaan oleviin tavallisiin sotilaisiin kuin useisiin niistä upseereista, jotka toimivat suoraan hänen kanssaan. Montgomery yritti sinnikkäästi esiintyä joukoille niin usein kuin mahdollista vieraillen eri yksiköissä ja tehden itseään tunnetuksi miehille.


title: Bernard Montgomery

text: Alam Halfan taistelussa, joka alkoi 31. elokuuta 1942, Erwin Rommelin joukot yrittivät puhkaista brittien rintamalinjan ja saartaa suurimman osan 8. armeijaa. Ultra-tiedustelun avattua tiedot Rommelin suunnitelmista hyökkäys torjuttiin ja läpimurrot pysäytettiin ennen kohteita. Taistelun jälkeen Montgomerya arvosteltiin siitä, ettei hän hyökännyt vetäytyviä saksalaisia vastaan. Kuitenkin yksi Montgomeryn vahvuuksia komentajana oli se, että hän ymmärsi joukkojensa suorituskyvyn rajat. Hänen arvionsa mukaan 8. armeija ei olisi pystynyt voittamaan saksalaisia liikkuvassa, vakiintumattomassa mekanisoidussa taistelussa vaan ryhtyminen sellaiseen taisteluun antaisi saksalaisille yliotteen.


title: Bernard Montgomery

text: Vaikka Winston Churchill erotti Auchinleckin, koska tämä ei ollut tarpeeksi hyökkäävä, Montgomerylle Churchill antoi enemmän aikaa kuin Auchinleck oli pyytänyt sen hyökkäyksen valmisteluun, joka aloitti El Alameinin taistelun. Ennen kuin Montgomery otti komennon, Pohjois-Afrikan taistelut olivat olleet kokonaisuutena tuloksettomia; kumpikin osapuoli voitti taisteluja, mutta ei onnistunut saamaan ratkaisevaa yliotetta. Montgomery oli havainnut tämän eikä aikonut taistella ennen kuin pystyisi saamaan selvän voiton. Montgomery kannatti tarkkaa suunnittelua ja joukkojensa harjoittelua, jotka myös saivat käyttöönsä enemmän panssareita kuin Auchinleckin aikana. Kun El Alameinin taistelu alkoi, 8. armeijalla oli käytössä 500–700 kappaletta viimeisintä mallia olevia yhdysvaltalaisia tankkeja.


title: Bernard Montgomery

text: Kun brittien siihen mennessä suurin tykistökeskitys toisessa maailmansodassa alkoi 23. lokakuuta, Montgomery on varma siitä että hän tulisi voittamaan, ei joukkojen liikuttelulla vaan taktisella yllätyksellä ja sitä seuraavalla väsytystaistelulla. Montgomery kuvasi tätä termillä ”tappamisottelu” ("killing match"). Brittien ilmaherruus, tykistöylivoima ja saksalaisten jatkuva polttoainepula käänsivät taistelun lopputuloksen väistämättä liittoutuneiden voitoksi. Rommel aloitti joukkojensa vetäytymisen 2. marraskuuta, mutta Adolf Hitler kielsi perääntymisen ja käski pitää rintamalinjat ”voitto tai kuolema” -käskyllään. Tämä ei ollut mahdollista ja motorisoidut joukot määrättiin vetäytymään, mutta motorisoimattoman jalkaväen 25 000 miestä joutui antautumaan. Tämä oli briteille sodan ensimmäinen suuri voitto maalla.


title: Bernard Montgomery

text: Montgomery sai ritarin arvon ja ylennettiin kenraaliksi. Montgomeryn myöhempi hidas ja tasainen eteneminen kun saksalaiset vetäytyivät satoja kilometrejä kohti Tunisiassa olevia tukikohtiaan ei ollut vaikuttavaa, mutta siinä käytettiin brittiarmeijan logistista- ja tulivoimaylivoimaa samalla kun vältettiin liikkuvuutta vaativia taisteluja. Samalla se antoi liittoutuneille vaikutelman, että sota Pohjois-Afrikassa oli kääntynyt heidän menestyksekseen. Montgomery piti aloitteen, hyökäten ylivoimalla sopivaksi katsomalla hetkellään ja samalla Rommel vetäytyi samaan tahtiin kohti Tunisiaa, mutta oli koko ajan sivustakoukkausten uhkaama.


title: Bernard Montgomery

text: Liittoutuneiden seuraava suurhyökkäys oli operaatio Husky, maihinnousu Sisiliaan. Montgomeryn ja yhdysvaltalaisten komentajien väliset jännitteet alkoivat juuri Sisilian operaation aikana. Montgomery onnistui muuttamaan maihinnoususuunnitelmaa varovaisempaan suuntaan. Liittoutuneiden sisäiset jännitteet kasvoivat, kun yhdysvaltalaiset komentajat Eisenhower, Patton ja Bradley loukkaantuivat Montgomeryn asenteiden ja mahtailun vuoksi. He olivat närkästyneitä hänelle, mutta samalla arvostivat hänen taitojaan kenraalina. Montgomery jatkoi 8. armeijan komennossa maihinnousuissa Italian mantereelle. Pian tämän jälkeen hänet kutsuttiin takaisin Britteinsaarille osallistumaan operaatio Overlordin, Normandian maihinnousun, suunnitteluun. Montgomeryn vastuulle tuli 21. armeijaryhmän komentajan tehtävät ennen Normandian maihinnousua ja tätä yhtymää hän komensi Euroopan sodan loppuun.


title: Bernard Montgomery

text: Montgomeryn rooli Operaatio Overlordin suunnitelmien muuttamisessa oli tärkeä, sillä hän ei kelpuuttanut ensimmäistä suunnitelmaa vaan vaati hyökkäyksen laajentamista. Lopputuloksena oli viiden divisioonan vahvuinen maihinnoususuunnitelma, joka ei kuitenkaan ollut yksin Montgomeryn ansiota, sillä jo kuukausia ennen hänen ehdotustaan hyökkäystä oli haluttu vahventaa. Kuten ottaessaan 8. armeijan komennon, niin nytkin Montgomery matkusti säännöllisesti eri yksiköissään kohottamassa moraalia ja valvomassa koulutuksen edistymistä. Voi hyvin olla, että juuri koulutuksesta huolehtiminen oli hänen suuria vahvuuksiaan.


title: Bernard Montgomery

text: Normandian maihinnousun aikana ja useita kuukausia sen jälkeen Montgomery komensi kaikkia liittoutuneiden maajoukkoja Normandiassa: brittiläisiä, kanadalaisia ja yhdysvaltalaisia. Brittiläiset joukot juuttuivat Caenin kaupungin ulkopuolelle. Montgomeryn alkuperäisen suunnitelman mukaan Caen olisi pitänyt vallata jo ensimmäisenä päivänä, mutta tuo tärkeä kaupunki vallattiin vasta puolessa välissä elokuuta. Tämä herätti kritiikkiä sekä yhdysvaltalaisten että brittiläisten ylempien upseerien taholta, erityisesti SHAEF:n varakomentaja Arthur Tedderiltä.


title: Bernard Montgomery

text: Montgomeryn Normandian taistelujen johtaminen on luultavasti eniten kiisteltyjä aiheita hänen taisteluistaan. Normandiassa brittiläinen 2. armeija taisteli idässä pääasiassa avoimella seudulla, mutta sillä oli vastassa pääosa saksalaisista panssareista mukaan lukien suurin osa länsirintaman Waffen-SS-panssaridivisioonista. Yhdysvaltain 1. armeija lännessä taas taisteli hyvin vaikeassa maastossa ("bocage"), mutta vähemmän laadukkaita saksalaisia joukkoja vastaan. Montgomeryn alkuperäinen suunnitelma perustui liittoutuneiden tasaiseen etenemiseen, jossa tarkoituksena oli vallata Caen ensimmäisenä päivänä ja läpimurto idässä. Kun tänä suunnitelma epäonnistui, Montgomery ja hänen alaisensa improvisoivat useita operaatioita kuten Villers-Bocage, operaatio Epsom, operaatio Charnwood, operaatio Goodwood ja operaatio Cobra. Kampanjan edetessä Montgomeryn lausunnot taisteluista olivat ennemminkin syynä kiistoihin kuin hänen toimintansa komentajana. Hänen myöhemmälle väitteelleen, että hänen tavoitteensa olisi ollut sitoa pääosa saksalaisista panssarijoukoista Caenin lähistölle, jotta yhdysvaltalaiset joukot olisivat voineet suorittaa läpimurron, ei löydy tukea todisteista. Kuitenkin Montgomeryn komentamat liittoutuneiden joukot aiheuttivat ratkaisevan tappion saksalaisille, tuhoten heidän joukkonsa Normandiassa, valtasivat Pariisin ja saartoivat suuren määrän saksalaisia Falaisen motissa ja loivat pohjan nopealle etenemiselle Saksan rajalle.


title: Bernard Montgomery

text: Montgomeryn toimintaa Normandian maihinnousussa on kritisoineet monet, jotka moittivat hänen suunnitelmiaan mielikuvituksettomiksi ja liian jäykiksi. Asia ei ole näin yksipuolinen vaan jättää huomioimatta eri osapuolten vahvuuksia ja heikkouksia. Montgomery oli hyvin menestyksekäs tarkoin suunnitelluissa ylivoimalla suoritetuissa hyökkäyksissä kuten El Alamein. Hänen puolustajansa osoittavat yhdeksi varovaisuuden syyksi sen, että hän johti pääasiassa briteistä ja kanadalaisista koostuvia joukkoja. Hän oli tietoinen, että nämä joukot olivat rajalliset, eikä niitä voinut täydentää helposti, joten niitä ei pitänyt uhrata tarpeettomasti. Hänen yhdysvaltalaiset vastinkappaleensa Bradley ja Patton sen sijaan pystyivät käyttämään Yhdysvaltain lähes loputonta miehistöreserviä.


title: Bernard Montgomery

text: Lopulta yhdysvaltalaisten joukkojen lukumääräinen ylivoima Euroopassa teki poliittisesti mahdottomaksi sen, että maajoukkojen komentaja olisi ollut brittiläinen. Eisenhower otti itselleen maajoukkojen komentajan tehtävän jatkaen edelleen myös ylipäällikkönä ja Montgomery palautettiin 21. armeijaryhmän komentajaksi. Montgomery suuttui katkerasti tästä muutoksesta vaikka siitä oli sovittu jo ennen maihinnousua. Winston Churchill ylennytti Montgomeryn sotamarsalkaksi kuin korvaukseksi tästä.


title: Bernard Montgomery

text: Montgomeryn myrskyisä persoonallisuus ja tahdittomuus läpi sodan melkein johti repeämiin liittoutuneiden ylijohdossa. Huomattavin näistä johti Eisenhowerin päätökseen yhden hyökkäyslinjan strategiasta Ruhrin alueelle, joka ilmeni Operaatio Market Gardenina. Operaation tuloksena oli 1. laskuvarjodivisioonan tappio Arnhemin ulkopuolella. Brittiläisen kenraaliluutnantti Frederick Browningin väitetään sanoneen suunnitelmat ensimmäistä kertaa nähdessään: ”Minusta tässä voi olla yksi silta liikaa.” Tästä ei kuitenkaan ole todisteita. Montgomery väitti silti, että kaikki taistelut sujuivat hänen suunnitelmiensa mukaisesti vastakkaisista todisteista huolimatta, jopa väittäen että operaatio oli ollut 90 % menestys.


title: Bernard Montgomery

text: Montgomery pystyi luomaan lojaalisuutta esikunnassaan ja joukoissaan. Nämä miehet puolustivat häntä innokkaasti vielä sodan jälkeenkin, kuten brittiläinen sotahistorioitsija Richard Holmes sai havaita, kun hän oli kriittinen Montgomeryä kohtaan. Kuitenkin hän myös aiheutti paljon inhoa joidenkin brittiupseerien keskuudessa, jotka ehkä olivat perinteisempiä, eivätkä pitäneet hänen itsekorostuksestaan ja mahtailevasta asenteesta ja pitivät hänen persoonallisuuttaan vastenmielisenä.


title: Bernard Montgomery

text: Montgomery piti 7. tammikuuta 1945 lehdistötilaisuuden, jossa hän vähätteli yhdysvaltalaisten kenraalien osuutta liittoutuneiden voitossa Ardennien taistelussa, jossa hän sai alaisuuteensa kenraali Courtney Hodgesin 1. armeijan, joka oli tilapäisesti irrotettu Yhdysvaltain 12. armeijaryhmästä. Tämä herätti kiistaa ja närkästystä yhdysvaltalaisten taholta, joiden mielestä Montgomery pidätti joukkojaan taistelusta liian kauan, eikä myöskään pannut merkille, että yhdysvaltalaiset hoitivat pääosan taistelutoiminnasta.


title: Bernard Montgomery

text: Sodan jälkeen Montgomerystä tehtiin 1. Alameinin varakreivi vuonna 1946. Hänen maineensa tahriintui kaksi vuosikymmentä kuoleman jälkeen, kun vuonna 1999 paljastuneissa aiemmin salaisissa papereissa oli todisteita rasismista vuosilta 1947–1948, jolloin hän toimi maavoimien komentajana. Tuona aikana hänet määrättiin pitämään salaisina näkemyksensä, jotka olivat vastoin Britannian virallisesta linjaa ja edustajat tarkastivat, että hänen julkiset esiintymisensä pysyvät linjassa.


title: Bernard Montgomery

text: Montgomeryn muistelmat ovat joidenkin mielestä olleet liian kriittiset sodanaikaisia kollegoja kohtaan. Hänen hatara ystävyytensä Eisenhowerin kanssa päättyi muistelmien julkaisuun.


title: Bernard Montgomery

text: Vuonna 1967 Montgomery herätti huomiota kampanjoimalla homoseksuaalisuuden laillistamista vastaan Yhdistyneessä kuningaskunnassa, mutta myöhemmin on hänen elämäkertansa kirjoittaja on esittänyt epäilyn, että Montgomery itse olisi ollut ”tukahdutettu homoseksuaali”.


title: Dispensationalismi

text: Dispensationalismi on kristinuskon teologian suuntaus, jonka kannattajat uskovat Jumalan pelastavan ihmisiä eri aikoina eri tavoin. Se levisi 1800- ja 1900-luvuilla lähinnä fundamentalismin mukana. Dispensationalismi on esiintynyt oppirakennelmana myös aiemmin, mutta roomalaiskatolisen kirkon oppien tarkan määrittelyn vuoksi se on esiintynyt lähinnä marginaalisena suuntauksena. Dispensationalismi sai uutta suosiota John Darbyn eskatologian perusteella, johon kuului muun muassa oppi seitsemän vuoden vihan ajasta.


title: Dispensationalismi

text: Dispensationalismin kannattajat uskovat, että Israelin kansakunnalla on Jumalan pelastussuunnitelmassa erillinen rooli kristillisen kirkon rinnalla ja että Jumala täyttää Vanhassa testamentissa esitetyt lupaukset Israelille kansakuntana. Jumalan lupaukset koskevat maata, joka tulevaisuudessa toteutuutuhatvuotisena valtakuntana, josta Kristus hallitsee maailmaa Jerusalemista käsin. Dispensationalismin suhde Israeliin muistuttaa aatteellisestikristillistä sionismia. Dispensationalismin opillinen vastakohta on supersessionismi, jonka kannattajien mukaan kristillinen kirkko on Jumalan lupausten perillinen uudessa liitossa.


title: Dispensationalismi

text: Vaikka dispensationalismi mielletään lähinnä eskatologiseksi opiksi, käsittää se kuitenkin kaikki Raamatun aikakaudet. Siinä ajat on jaettu dispensatioihin eli armotalouskausiin, joita fundamentalistisen tulkinnan mukaan on seitsemän:


title: Dispensationalismi

text: Joissain muodoissa armotalouskausia esiintyy vain kolme tai neljä, mutta seitsemää useampaa ei tiettävästi esiinny missään variaatiossa.


title: Dispensationalismi

text: Dispensationalismi on yleisimmillään vapaan kristillisyyden kuten helluntailaisuuden ja baptismin kannattajien parissa. Maantieteellisesti dispensationalismin kannatus on suurinta Yhdysvalloissa.


title: Dispensationalismi

text: Dispensationalismin vastustajat ovat yleisesti kritisoineet opin antamaa merkitystä Mooseksen laille ja uhreille väittäen, että Raamatun mukaan Jumala on aina pelastanut ihmisiä heidän uskollisuutensa vuoksi. Varsinkin seitsenjaksoisessa dispensationalismissa kritisoijat näkevät Jumalan tappion luopumuksen alkaessa jokaisen armotalouskauden aikana. Eskatologista kritiikkiä nostattaa varsinkin vihan aika, johon kuuluu uskovien taivaaseen tempaaminen ennen Jeesuksen paluuta. Käsitystä vihan ajasta kritisoidaan etenkin opin tuoreuden sekä sen heikon Raamatullisen perustan vuoksi. Opin kannattajat näkevät kuitenkin sen sisältyvän Raamatun ilmoitukseen.


title: Dispensationalismi

text: Dispensationalismi kohtaa vastustusta etenkin protestanttisissa kirkoissa, kun taas roomalaiskatolisessa kirkossa se jää marginaaliseksi kysymykseksi tai kokonaan vaille huomiota. Opin katsotaan varsinkin eskatologisilta osiltaan olevan vastoin perinteisiä uskontunnustuksia. Dispensationalismin kannattajat puolestaan kritisoivat perinteisiä kirkkoja ja pitävät uskontunnustuksia ihmisen tekoina, jotka ovat vastoin Raamatun sanomaa.


title: Vastakauppa

text: Vastakauppa tai vastaostot eli offset (teollinen yhteistyö, , "industrial benefit" jne.) on puolustusvälinehankintoihin tai muihin julkisiin, riittävän isoihin (laista riippuen) hankintoihin kytkettävä mekanismi, jolla on kohdemaan taloutta hyödyntävä vaikutus. Vastaostojen vaikutus on suhteessa hankkeen arvoon. Lähes kaikki maat edellyttävät vastaostoja ainakin puolustusvälinekaupoissa.


title: Mainua

text: Mainua on kylä Kajaanissa entisessä Kajaanin maalaiskunnassa Kainuun maakunnassa valtateiden Vt 5 ja Vt 28 risteyskohdassa, Mainuanjärven rannalla, noin 20 kilometriä etelään Kajaanin keskustasta. Kyläalueeseen kuuluvat Mainuan lisäksi myös Hatulanmäki, Leväjoki, Mainuanniemi ja Mainuanvaara. Näiden yhteenlaskettu väkiluku on 348 asukasta (2005).


title: Mainua

text: Mainua on tiivis ja luonnonläheinen kyläyhteisö. Kylän rappeutuva yleisilme kuitenkin koetaan yhdeksi suurimmista huolista.


title: Mainua

text: Mainuan koulu lakkautettiin syksyllä 2006, ja sen oppilaat siirrettiin Lohtajan kouluun.


title: Mainua

text: Mainuan koulussa annettiin perusopetusta luokka-asteilla 1–6.


title: Mainua

text: Mainuan koululla oli myös käytössä vajaan 200 m²:n kokoinen liikuntasali.


title: Air China

text: Air China (, lyhennettynä 国航, , , ) on Kiinan valtion omistama ja maan suurin kaupallinen lentoyhtiö. Sen päälentoasema on Pekingin kansainvälinen lentoasema. Sillä oli noin 23 000 työntekijää vuonna 2004. Air Chinan eniten käyttämä lentokone on Boeing 737-800.


title: Myllyjärvi (Jyväskylä)

text: Myllyjärvi on asuinalue Jyväskylän Keltinmäen kaupunginosassa. Se sijaitsee Keltinkeskuksen asuinalueen ja Keljon kauppakeskusten välissä, Länsi-Päijänteentien (vanha "nelostie") ja Keuruuntien eli Porintien (Valtatie 23) kulmassa. Laajamittaisempi asuntorakentaminen alueelle alkoi vuonna 1975. Alueella on kerrostaloja sekä rivi- ja omakotitaloja. Asukkaita Myllyjärvellä on 2800 ja heitä palvelee Alanin pizzeria.


title: Myllyjärvi (Jyväskylä)

text: Asuinalue on saanut nimensä siellä sijaitsevasta pienestä järvestä, jonka nimi on Myllyjärvi. Useimmat Myllyjärven kadut on nimetty myllyjen ja niiden osien sekä myllyihin liittyvien henkilöiden mukaan. Pääkatu on Myllyjärventie, joka päättyy kummassakin päässä liikenneympyrään. Muita isohkoja katuja ovat Tuulimyllyntie ja Vesimyllyntie, joista lähes kaikki alueen pienemmät kadut haarautuvat.


title: Myllyjärvi (Jyväskylä)

text: Alueen hallitseva maastokohde on Roninmäki, jonka pohjoisrinteessä Myllyjärven asuntoalueet sijaitsevat. Roninmäellä sijaitsee muun muassa Puolustusvoimien Johtamisjärjestelmäkeskus luolatiloissa niin sanotussa Suoja-kiinteistössä. Tiloissa sijaitsi myös entinen Keski-Suomen hätäkeskus lakkauttamiseensa vuonna 2014 saakka.


title: Myllyjärvi (Jyväskylä)

text: Myllyjärvellä on Keski-Suomen opiskelija-asuntolasäätiö KOASin kerrostaloja. Alueella asuu paljon vaihto-opiskelijoita.


title: Keljo

text: Keljo on Jyväskylän kymmenes kaupunginosa ja osa Keljon suurlauetta. Kaupunginosan rajat ovat lähes identtiset Tarhamäen tilastoalueen kanssa. Matkaa Keljosta Jyväskylän keskustaan on 3–10 kilometriä. Alueella on melko laajoja omakotitaloalueita, mutta myös teollisuutta kuten Keljonlahden rannalla oleva Keljonlahden voimalaitos. Kaupunginosassa on myös asuinkerrostaloja.


title: Keljo

text: Keljo on Jyväskylän vaurainta aluetta, sillä keskitulot vuonna 2008 alueella olivat 26  508 euroa per henkilö, kun kaupungin keskiarvo oli 22 807 euroa.


title: Keljo

text: Keljo on muodostunut hämäläisten eräalueesta. Kulkureittinä oli Päijänne, jonka pohjoisimpia lahtia on Keljonlahti. Keljo-nimen merkitys on epäselvä. Alueen vanhoja taloja ovat Lahti, Hovila, Taipale, Ristonmaa, Tervala, Kylmälahti eli Pumperi, Särkkä, Sysmälä, Häkkinen, Tervala, Hakala, Lotila ja Åström eli Huvila. Alueen läpi kulki vanha Laukaantie, joka helpotti liikkumista, mutta toisaalta mäkiseen maastoon tehty tie vaati keljolaisilta paljon työtä. Keljon koulu on perustettu 1896.


title: Keljo

text: Karhumäen veljekset aloittivat 1920-luvulla laajan lentokonetoiminnan Keljonlahdella. Osa Keljosta liitettiin Jyväskylän maalaiskunnasta kaupunkiin 1941 ja alueen pääosa 1965. Alueen halki 1960- ja 1990-luvulla rakennetut tiet ja rautatie vaikuttivat suuresti sen ilmeeseen. Keljonkankaan, Kukkumäen ja Tarhamäen omakotialueet ovat syntyneet 1950-luvulla.


title: Keljo

text: Keljossa on marketalue Keljonkeskus, jossa sijaitsevat Prisma ja K-Citymarket. Kaupunki oli aluksi varannut tontin Ekalle ja Tukolle. Talouslama 1990-luvun alussa pakotti siirtämään hanketta ja suunnitellun Euromarketin tilalle tuli Prisma. Tukon paikan sai puolestaan Citymarket. Prisman ja Citymarketin lisäksi markettialueen välittömässä läheisyydessä ovat 2000-luvulla rakennetut Lidlin, Kotipizzan ja Motonetin liikerakennukset. Keljonkankaan moottoritieristeyksen länsipuolelle on suunniteltu laaja teollisuusalue, mutta alueen kehittyminen on ollut hidasta.


title: Historiamaalaus

text: Historiamaalaus tarkoittaa maalausta, jossa aiheena voi olla historialliseksi määritelty tapahtuma, kohtaus tai taistelu. Historiamaalaukset saattoivat tarkoittaa Raamatusta, antiikin Kreikan taruista ja mytologioista saatuja aiheita, mutta ne saattoivat myös kuvata aitoja tapahtumia, henkilöitä historiasta, pyhimyksiä, sotasankareita ja hallitsijoita. Historiamaalaus kehittyi omaksi maalaustaiteen lajiksi renessanssin aikana ja säilyi valokuvauksen ja television aikakaudelle asti.


title: Historiamaalaus

text: Kautta aikojen taiteessa on kuvattu historian tapahtumia. Historiamaalaus kehittyi Egyptin ja Mesopotamian taiteessa, joissa kuvattiin maalausten ja reliefien avulla taisteluvoittoja. Keskiajalla historia oli osa yliluonnollista pelastushistoriaa, jossa yksilöllä ei ollut kovinkaan suurta merkitystä. Niinpä todelliset historialliset tapahtumat sekoittuivat Raamatun tapahtumiin, pyhimyslegendoihin ja myytteihin.


title: Historiamaalaus

text: Renessanssin taiteessakin historia-aiheet upotettiin usein raamatullisiin aiheisiin, eikä oikealla ajoituksella tai aidoilla tapahtumapaikoilla ollut suurtakaan merkitystä. Vastauskonpuhdistuksen aikana 1600-luvulla alkoi kukoistaa akateeminen historiamaalaus, jota Euroopan taideakatemioiden opetuksessa korostettiin. Historiamaalauksesta tuli yli kahden sadan vuoden ajaksi "grand genre", maalaustaiteen genreistä suurin ja merkittävin. Poussin mytologisoi, kun taas Velázquez tutki autenttisia tapahtumaympäristöjä ja käytti eläviä malleja maalauksissaan. Euroopan taideakatemioissa ohjenuoraksi tuli Rubensin maalausperiaate, jossa historiallisia aiheita mytologisoitiin sekä historiallisissa että uskonnollisissa maalauksissa. Ranskan vallankumouksen vaikutuksesta käsitys antiikin Kreikasta muuttui kirjallisesta ja mytologisesta poliittiseksi. Historiallinen todenmukaisuus alkoi syrjäyttää antiikin asusteet esimerkiksi Benjamin Westin "Kenraali Wolfen kuolema"ssa (1771), mikä herätti aluksi keskustelua ja kohua.


title: Historiamaalaus

text: Historian tutkimuksen kehittyminen 1800-luvulla toi yhä tarkempaa dokumentaarisuutta ja uutta, joskus teatraalista draamaa historiamaalauksiin. Romantiikan maalaustaide vuosisadan alussa suhtautui historia-aiheisiin tunteellisesti, kuten Goyan "Toukokuun kolmas 1808" (1814). Nationalismi suosi myös takautuvia historiallisia aiheita, kuten keskiaikaa ja barokkia. Vuosisadan lopulla esiintyivät isänmaallinen ja konservatiivinen historiamaalaus sekä radikaalit realistiset, suuriin yhteiskunnallisiin ongelmiin pureutuvat aiheet, kuten Ilja Repinin "Volgan lautturit" (1870–1873).


title: Historiamaalaus

text: Kansallisromantiikan aikana suomalaisia taiteilijoita yritettiin rohkaista historiamaalauksen harjoittamiseen. Kansallisen kulttuurin ohjelma tarvitsi kipeästi sankareita ja tarinoita, mutta Suomessa ei muun muassa Fredrik Cygnaeuksen toiveista ja ohjeista huolimatta kehittynyt suurta historiamaalauksen linjaa, vaikka monet aihetta toki kokeilivat.


title: Historiamaalaus

text: Syynä oli se, että taidemaalarit ja kriitikot alkoivat kapinoida Ranskan akatemian sääntöjä vastaan, myös historiamaalauksen asettamista ensisijalle. Vuosisadan lopulla realismi ja modernismin uudet tuulet veivät voiton ihanteellisesta ja akateemisesta historian kuvittamisesta. Realistit ja impressionistit pyrkivät tarttumaan jokapäiväiseen elämään sellaisena kuin silmä sen näki ja hetken kuvauksena.


title: Historiamaalaus

text: Historiamaalausta on ilmeisesti aina käytetty myös propagandatarkoituksiin. Ainakin konservatiiviset sankarilliset eli "herooiset" historialliset maalaukset olivat vallanpitäjien suosiossa Saksan Kolmannen valtakunnan taiteessa, eikä mahtipontinen, jäykänvirallinen, pedanttinen paatos ollut vierasta sosialististen maiden sosialistisessa realismissakaan. Historiamaalauksen radikaalin tradition taas voi nähdä myös esimerkiksi Meksikon "muralistien", Diego Riveran ja José Clemente Orozcon suurissa seinämaalausprojekteissa.


title: Historiamaalaus

text: Historiamaalauksen tarve vähentyi, kun valokuvauskamera, elokuva ja televisio ottivat haltuunsa sen aseman maailman tapahtumien kuvittajana. Katselemme siis juuri historiamaalausten perillisiä television uutislähetyksissä; hallitsijoiden juhlallisia esiintuloja ja tapaamisia, hallittujen sortamista, sotien kauheutta ja arjen katastrofeja. Nykyaika tuli myös taiteeseen ja vain harvat maalauskankaat, kuten Picasson "Guernica" (1937) ylsivät suurten historiamaalausten seuraan.


title: Kristo Salminen

text: Kristo Salminen (s. 21. elokuuta 1972 Helsinki) on suomalainen näyttelijä, joka on näytellyt muun muassa elokuvissa "Rukajärven tie", "Tulennielijä" sekä "Unna ja Nuuk".


title: Kristo Salminen

text: Salminen näytteli MTV3-kanavalla esitetyissä televisiosarjoissa "Benner & Benner", "Salatut elämät", "Käenpesä" ja "Sydänjää". Hän on työskennellyt muun muassa Helsingin kaupunginteatterissa ja on tällä hetkellä kiinnitettynä Suomen Kansallisteatteriin. Salminen näytteli myös Kristian Smedsin ohjaamassa "Tuntematon sotilas" -näytelmässä.


title: Kristo Salminen

text: Salminen on näyttelijäpariskunta Heidi Krohnin ja Esko Salmisen poika. Salminen on naimisissa näyttelijä Johanna Kokon kanssa ja heillä on vuonna 2007 syntynyt poika ja vuonna 2014 syntyneet kaksospojat. Näyttelijä Kreeta Salminen on Kriston siskopuoli. Salmisen äidinpuoleinen isoisä oli kirjallisuustieteen ja estetiikan professori Eino Krohn ja isänpuoleiset isovanhemmat olivat näyttelijät Unto Salminen ja Kyllikki Väre.


title: Azərbaycan marşı

text: Azərbaycan marşı (Azerbaižanin marssi) on Azerbaidžanin kansallislaulu. Laulun virallinen nimi on "Azərbaycan Respublikasının Dövlət Himni" eli "Azerbaidžanin kansallishymni". Laulun on sanoittanut Ahmed Javad ja sen on säveltänyt kuuluisa azerisäveltäjä Üzeyir Hacıbəyov.


title: Azərbaycan marşı

text: .Cümlə gənclər müştaqdır!


title: Yksinhuoltaja

text: Yksinhuoltaja on perheen ainoa huoltaja. Huoltaja on lapsesta huolehtiva henkilö, joka on yleensä tämän vanhempi, mutta voi olla myös joku muu henkilö, jolle lapsen huolto on valtuutettu. Lapsen vanhempi ja huoltaja eivät siis tarkoita samaa asiaa. Huoltajalla on lain mukaan velvollisuus taata lapsen tasapainoinen kehitys ja hyvinvointi lapsen yksiöllisten tarpeiden, taitojen ja toivomusten mukaisesti. Huoltaja on vastuussa lapsen hoidosta, kasvatuksesta, valvonnasta ja huolenpidosta. Huoltaja päättää myös lapseen kohdistuvista yhteiskunnallisista toimista, kuten koulutuksesta, terveydenhoidosta, vakaumuksellisuudesta, nimen ja asuinpaikan vaihtamista koskevista seikoista sekä tiedonsaantioikeuksista. Yhteishuoltajuudessa molempien huoltajien on tehtävä päätökset yhdessä.


title: Yksinhuoltaja

text: Yksinhuoltaja tarkoittaa lapsen vanhempaa tai muuta hoitajaa, joka on yksin vastuussa lasta koskevasta päätöksenteosta ja lapsen kasvattamisesta. Yksinhuoltajuus ei kuitenkaan välttämättä tarkoita sitä, että lapsi elää vain yhden vanhemman taloudessa. Lapsen vanhemmalla voi olla puoliso, joka ei kuitenkaan ole lapsen huoltaja.


title: Yksinhuoltaja

text: Suomessa avioerotilanteen käsittelyssä oikeudessa ei automaattisesti määrätä huoltajuutta pääasiallisesti vain toiselle vanhemmista, vaan vanhemmat toimivat yhteishuoltajina, joista toinen toimii lapsen lähivanhempana ja ensisijaisena hoitajana. Yksinhuoltajuus määräytyy tilanteessa, jossa toinen vanhemmista ei kykene toimimaan huoltajana tai yhteishuoltajana toisen huoltajan kanssa. Huoltajuus riitautetaan toisen tai molempien vanhempien toimesta, tai kunnan sosiaalitoimen taholta, ja päätetään oikeudessa.


title: Yksinhuoltaja

text: Lapsen huollosta on säädetty laki "Laki lapsen huollosta ja tapaamisoikeudesta 8.4.1983/361" Tässä laissa käsitellään mm. huoltajan vastuita ja velvollisuuksia, yhteishuoltajuutta, olosuhteita, joissa huoltajuus voidaan määrätä vain toiselle lapsen vanhemmista tai joissa huoltajaksi voidaan määrätä joku muu, kuin lapsen vanhempi, sekä tapaamisoikeutta.


title: Yksinhuoltaja

text: Lapselle voidaan vahvistaa suoritettavaksi elatusapua, jos vanhempi ei muulla tavoin huolehdi lapsen elatuksesta taikka jos lapsi ei pysyvästi asu vanhempiensa luona. Elatusavun määrä ja sen suorittamistapa vahvistetaan sopimuksella tai tuomiolla.


title: Yksinhuoltaja

text: Niiden lapsiperheiden osuus, joissa on yksinhuoltajaäiti, oli noin 17 % kaikista perheistä vuonna 2004. Niiden lapsiperheiden osuus, joissa on yksinhuoltajaisä, oli samana tarkasteluaikana noin 3 % kaikista perheistä.


title: Yksinhuoltaja

text: Aikaisemmin aviottomat lapset ja avioerot ovat olleet tabuja ja niihin liittyi stigmaa. Yksinhuoltaja voi olla myös leski.


title: Kuluntalahti

text: Kuluntalahti on kylä Kajaanissa valtatien 5 ja Iisalmen–Kontiomäen rautatien varrella, noin kahdeksan kilometrä koilliseen Kajaanin keskustasta. Kylä sijaitsee samannimisen Nuasjärven lahden pohjoispuolella. Kylän asukasluku on 439 (2004), koko Kuluntalahden alueen asukasluvun ollessa 903.


title: Kuluntalahti

text: Kuluntalahdessa toimi talvisodan aikana Suomen ilmavoimien jäälle perustettu lentokenttä. Kuluntalahdessa on toiminut myös Kuluntalahden siirtorata, ja siellä on ollut myös oma rautatieasema. Kylässä sijaitsee myös Kajaanin ravirata.


title: Kuluntalahti

text: Kuluntalahti-nimitykseen on kaksi uskottavaa selitystä. Professori Alpo Räisänen on viitannut Kajaanin koskien kiertoon Kuluntajärven oikotaipaleen kautta Nuaksesta Oulujärven Jormuanlahteen Kuluntajärven kautta – eli kulku-kulenta-sanapariin. Toisaalta metsänhoitaja Ilmari Kosonen on viitaten samantapaisiin paikannimiin tullut tulokseen, jonka mukaan sana juontuu jääkauden jälkeisten kansojen jättämästä "kulu"-sanasta, joka tarkoittanee järviruokoa.


title: Kuluntalahti

text: Kiertävien kansojen jälkeen saapuivat saamelaiset, joiden jättämää nimistöä ovat muun muassa lähiseudun Nuas, Leihu, Jormua ja Koutaniemi.


title: Kuluntalahti

text: Suomalaiset ovat tulleet aluksi sekä Savon suunnasta lyhyen verovapauden houkuttamana ja osin pakolla etelästä että lännestä Limingan emäpitäjästä. Myös itään Kuhmossa asuviin karjalaisiin on yhteys. Kuluntalahden alue on kiinnostanut erityisesti kalavesien ja metsänriistan takia. Pähkinäsaaren rauhassa Kainuu ja niin myös Kuluntalahti olivat Venäjän puolella. Täyssinän rauha muutti tilanteen. Kustaa Vaasan sodan 1555–1557 aikana ja sitä seuraavien rappasotien aikana alueella oli levotonta, eivätkä uudisasutukset saaneet juurikaan olla rauhassa Kulunnan alueella. Lisäksi katovuosia on ollut ”pikku jääkauden” aikana tämän tästä.


title: Säsjoki

text: Säsjoki (, ) on joki Leningradin ja Novgorodin alueella Venäjällä. Joki saa alkunsa Tihvinän selänteeltä ja laskee Laatokkaan. Joen pituus on 260 km ja valuma-alueen pinta-ala on 7 330 km. Joki jäätyy marras-tammikuussa ja avautuu huhtikuussa. Joen keskivirtaama on 53 m/s (pisteessä 27 km suusta yläjuoksulle). Säsjoen suussa sijaitsee Sjasstroin kaupunki.


title: Pat Robertson

text: Marion Gordon ”Pat” Robertson (s. 22. maaliskuuta 1930) on yhdysvaltalainen uskonnollinen julistaja ja televisioevankelista. Hän isännöi kristillistä "The 700 Club" -ohjelmaa, jota esitetään useilla kanavilla Yhdysvalloissa ja Christian Broadcasting Networkin yhteistyökanavilla maailmanlaajuisesti. Ohjelmaa esitettiin aikaisemmin myös Suomessa toimivalla kristillisellä TV7-kanavalla, mutta TV7 veti 700 Club -ohjelman pois Robertsonin lausuntojen vuoksi, kun tämä oli vaatinut Venezuelan presidentti Hugo Chávezin salamurhaamista.


title: Pat Robertson

text: Pat Robertson kuuluu Eteläiseen baptistikonventioon. Hänen isänsä oli poliitikko Absalom Willis Robertson.


title: Pat Robertson

text: Robertson kannattaa republikaaneja, ja haastoi vuoden 1988 esivaaleissa George Bush vanhemman presidenttiehdokkuudesta, mutta hävisi. Vaalikampanjassaan Robertson ajoi äärikonservatiivista poliittista agendaa, johon olisi kuulunut pornografian kieltäminen, opetusjärjestelmän uudistaminen ja opetus- ja energiaministeriöiden lakkauttaminen. Hän kannatti myös budjettitasapainon kirjaamista perustuslakiin.


title: Pat Robertson

text: Vaalikampanjansa aikana Robertsonia vastaan hyökättiin hänen väitettyään palvelleensa taistelutehtävissä merijalkaväessä Korean sodan aikana. Saman pataljoonan veteraanit kertoivat julkisesti Robertsonin palvelleen huoltotehtävissä rintaman takana, eikä hän ollut heidän mukaansa viettänyt päivääkään taistelualueella.


title: Pat Robertson

text: Robertson on sittemmin tukenut konservatiivisia ehdokkaita ja sionismia puoluepolitiikan ulkopuolella. Hän vastustaa kirkon ja valtion erottamista toisistaan.


title: Pat Robertson

text: Robertson on perustanut oman yliopistonsa Regent Universityn, jonka tavoitteena on kouluttaa ”kristittyä johtajistoa muuttamaan maailmaa”. Presidentti George W. Bushin hallinnossa oli 150 kyseisestä, varsin heikkotasoiseksi arvostetusta, yliopistosta valmistunutta.


title: Pat Robertson

text: Robertsonilla on suuri henkilökohtainen omaisuus; hänen kirjansa ovat myyneet Yhdysvalloissa ja ulkomailla erittäin hyvin ja hän on tehnyt kauppaa esimerkiksi radioasemilla, joiden osakkeita hän osti 1960-luvulla ja myi 1980-luvulla niiden arvon noustua huimasti.


title: Pat Robertson

text: Robertson tuki Liberian sisällissodan aikana presidentti Charles Tayloria julkisesti 700 Clubissa, ja kritisoi Yhdysvaltojen tukea Taylorin vastustajille. Robertsonia kritisoitiin siitä, että hän jätti mainitsematta investoineensa kahdeksan miljoonaa Yhdysvaltain dollaria liberialaiseen kultakaivokseen. Robertson väitti käyttävänsä kultakaivoksen tuloja humanitaarisiin tarkoituksiin, mutta yhtiön annettiin mennä raskaasti velkaantuneena konkurssiin.


title: Pat Robertson

text: Robertsonia on myös syytetty verovapaan voittoa tuottamattoman ”Operaatio siunaus” -organisaationsa käyttämisestä taloudellisen hyödyn hankkimiseen. Robertson pyysi vuonna 1994 700 Clubissa lahjoituksia operaatiolle, jotta se voisi lennättää pakolaisia Ruandasta Zaireen; myöhemmin selvisi, että lentokoneet olivat kuljettaneet koneita timanttikaivoksille, jotka Robertson oli perustanut yhdessä Zairen diktaattorin Mobutu Sese Sekon kanssa. Robertsonia vastaan yritettiin nostaa syytteitä operaatiosta, mutta Virginian republikaaninen yleinen syyttäjä kumosi syytteet. Robertson oli ollut kyseisen syyttäjän vaalikampanjan suurin rahoittaja.


title: Pat Robertson

text: Robertson on antanut 700 Clubissa ja muissa yhteyksiä useita kiistaa herättäneitä lausuntoja, joista hänet lähinnä tunnetaan 700 Clubin varsinaisen yleisön ulkopuolella.


title: Pat Robertson

text: Robertson on usein kritisoinut islamia 700 Clubin lähetyksissä; esimerkiksi vuonna 1995 hän nimitti islamia kristilliseksi harhaopiksi, ja 14. heinäkuuta 2005 hän väitti 700 Clubissa islamin "pohjimmillaan opettavan väkivaltaa". 13. maaliskuuta 2006 hän kommentoi profeetta Muhammadia esittävistä pilakuvista noussutta kohua väittämällä muslimien haluavan hallita koko maapalloa. Hän sanoi pilakuvakohun paljastavan "minkälaisten ihmisten kanssa olemme tekemisissä. Nämä ihmiset ovat seonneita fanaatikkoja, ja haluan sanoa nyt: uskon tämän olevan demonisen voiman motivoimaa. Tämä on Saatanasta ja meidän on aika tunnistaa minkä kanssa olemme tekemisissä."


title: Pat Robertson

text: Robertson on myös jo kauan hyökännyt hindulaisuutta vastaan. 23. maaliskuuta 1995 hän juonsi hindulaisuuden vastaisen TV-ohjelman, jossa hän kutsui hindulaisuutta demoniseksi ja epäjumalia palvovaksi, ja vaati hindujen pitämistä poissa Yhdysvalloista.


title: Pat Robertson

text: Robertsonin kritiikki ei rajoitu ei-kristillisin uskontoihin; 14. tammikuuta 1991 hän hyökkäsi eri protestanttisten uskontokuntien kimppuun ja kritisoi vaatimuksia, joiden mukaan hänen pitäisi suhtautua kohteliaasti eri kristillisiin uskontokuntiin: "Roskaa. Ei minun tarvitse olla kohtelias Antikristuksen hengelle."


title: Pat Robertson

text: Robertson väittää käyttäneensä rukouksensa voimaa ohjatakseen hurrikaaneja; hän on väittänyt ohjanneensa muun muassa hurrikaaneja Gloria ja Felix Yhdysvaltain itärannikolta.


title: Pat Robertson

text: Robertson on kuvannut feminismiä "sosialistiseksi, perheen vastaiseksi liikkeeksi, joka rohkaisee naisia jättämään aviomiehensä, tappamaan lapsensa, harjoittamaan noituutta, tuhoamaan kapitalismin ja ryhtymään lesboiksi". Robertson on näissä asioissa usein samaa mieltä Jerry Falwellin kanssa, ja kannattaa Falwellin näkemystä, jonka mukaan syyskuun 11. päivän terrori-iskut johtuivat "pakanoista, abortin kannattajista, feministeistä, homoista, lesboista ja Amerikan Siviilioikeuksien Unionista (ACLU)". Kun Falwellin lausunnosta nousi kohu, Robertson perui kannatuksensa ja sanoi ettei ollut ymmärtänyt mitä Falwell tarkkaan ottaen sanoi.


title: Pat Robertson

text: 8. kesäkuuta 1998 Robertson tuomitsi 700 Club -ohjelmassa Disney Worldin ja Orlandon kaupungin yksityisen "Gay Days" -viikonlopun sallimisesta. Robertsonin mukaan homoseksuaalisuuden hyväksymisestä saattaisi seurata hurrikaaneja, maanjäristyksiä, tornadoja, terrori-iskuja ja "mahdollisesti meteoriitti". Lausunnosta seuranneen kohun johdosta Robertson palasi aiheeseen 24. kesäkuuta, jolloin hän lainasi Ilmestyskirjaa tukena näkemykselleen.


title: Pat Robertson

text: 21. maaliskuuta 2006 Robertson teki 700 Clubissa kirja-arvostelua David Horowitzin yhdysvaltalaisten yliopistojen radikaaliprofessoreita kritisoivasta kirjasta "The Professors", ja sanoi kirjassa kritisoitujen professorien olevan vain muutamia "30 000–40 000" vasemmistolaisprofessorista Yhdysvalloissa, joita hän nimitti "rasisteiksi, murhaajiksi, perversseiksi ja Al-Qaidan tukijoiksi". Myöhemmin samassa ohjelmassa hän kuvaili samoja professoreja "umpikommunisteiksi".


title: Pat Robertson

text: Robertson on usein kritisoinut Yhdysvaltojen hallitusta ja eri poliittisia ryhmittymiä ankarasti 700 Club -ohjelmassaan. Robertson on muun muassa sanonut että ydinaseen räjäyttäminen Yhdysvaltojen ulkoministeriössä olisi hyvä ja tarpeellinen teko. Hän on myös pilkannut kirkon ja valtion erossa pitämistä kannattavia aktiiveja, muun muassa väittäen että nämä pitäisivät kirkon ja valtion epäsopivana yhdistämisenä esimerkiksi sitä, että valtion palokunta sammuttaisi tulipalon kirkossa. Robertsonin kritisoimat aktivistit kiistävät sanoneensa koskaan mitään edes tähän viittaavaa.


title: Pat Robertson

text: Robertson pääsi kansainvälisiin otsikoihin vaadittuaan 22. elokuuta 2005 Venezuelan presidentti Hugo Chávezin salamurhaamista. Robertson väitti Chávezin muuttavan Venezuelan "tukikohdaksi kommunistien soluttautumiselle ja muslimiekstremismille koko Amerikan mantereella", ja ehdotti salamurhaa sotaa parempana keinona, koska se olisi halvempaa ja öljytoimitukset jatkuisivat.


title: Pat Robertson

text: 10. marraskuuta 2005 Robertson kertoi Pennsylvanian Doverin asukkaille 700 Clubin lähetyksessä, että he olivat hylänneet Jumalan äänestäessään opetuslautakunnasta ulos kaikki älykkään suunnittelun eli uskonnollisen maailmankatsomuksen kannattajat. Robertson sanoi: "Haluan sanoa kaikille Doverin hyville asukkaille: jos alueellanne tapahtuu katastrofi, älkää pyytäkö Jumalalta apua; heititte hänet juuri ulos kaupungistanne". Myöhemmin hän ehdotti Doverin asukkaille, että he pyytäisivät hädän hetkellä apua Charles Darwinilta.


title: Pat Robertson

text: 700 Clubin pääotsikkona oli 5. tammikuuta 2006 Israelin pääministeri Ariel Sharonin aivoverenvuoto, jonka johdosta hän joutui sairaalahoitoon. Pat Robertson esitti aivoverenvuodon olevan mahdollisesti Jumalan kosto Sharonille siitä, että tämä oli aikonut neuvotteluissa luovuttaa maata palestiinalaisille. Hän esitti entisen pääministeri Jitzhak Rabinin tulleen murhatuksi samasta syystä. Robertsonin ilmoitus herätti suuttumusta ja järkytystä sekä Yhdysvaltojen kristilliskonservatiivien piirissä että Israelissa; Israelin turismiministeriö perui välittömästi yhteistyöprojektinsa Robertsonin kanssa kristillisen lomakeskuksen rakentamiseksi Genesaretinjärvelle.


title: Pat Robertson

text: Robertson tuomitsee jyrkin sanoin evoluutioteorian. Hän on väittänyt evolutionismia ateistien ”uskonnoksi” ja rikkomukseksi ensimmäistä käskyä vastaan. Hän on jopa julistanut evolutionismin kultiksi ja sen aktiiviset kannattajat fanaatikoiksi.


title: Pat Robertson

text: Hänelle myönnettiin vuoden 2011 matematiikan Ig Nobel -palkinto ansionaan maailman opettaminen tarkkaavaisemmaksi matemaattisia oletuksia ja laskelmia tehtäessä. Hän oli ennustanut maailmanlopun tapahtuvan vuonna 1982. Samalla palkittiin myös muun muassa Elizabeth Clare Prophet (maailmanloppu 1990) ja Harold Camping (mm. 2011).


title: Nuasjärvi

text: Nuasjärvi on säännöstelty järvi Kainuun Sotkamossa. Leveä Rimpilänsalmi yhdistää sen samassa tasossa olevaan Rehjaan, joka ulottuu länsipäässään Kajaanin puolelle.


title: Nuasjärvi

text:
Nuasjärveen on johdettu Talvivaaran kaivoksen käsiteltyjä jätevesiä 3. marraskuuta 2015 lähtien.
Järven vedenpinnan korkeus on 137,9 metriä mpy. Järven vedenpinta on samalla korkeudella kaikilla Sotkamonjärvillä, joita ovat myös Nuasjärvi, Sapsojärvet, Kiantajärvi, Pirttijärvi-Kaitainjärvi ja Iso-Kiimanen. Niitä voi siten pitää Sotkamonjärvien eri järvialtaina. Tilanne johtuu kuitenkin Kajaaninjoessa olevasta Koivukosken voimalaitoksesta, jonka patoaltaaseen edellä luetellut järvet kuuluvat. Sotkamonjärviä on säännöstelty siten, että Nuasjärven vedenpinnan korkeuden alarajaksi on määrätty 136,00 metriä ja ylärajaksi 138,30 metriä mpy.


title: Vapaalasku

text: Vapaalasku on alppihiihdon laji, jota harrastetaan hoidettujen rinteiden ulkopuolella. Muista alppihiihdon lajeista poiketen rinteeseen pääsy tapahtuu useimmiten ainakin osittain lihasvoimalla, joko kävelemällä, kiipeämällä tai hiihtämällä.


title: Vapaalasku

text: Vapaalaskua harrastetaan niin tavallisella alppihiihtotyylillä, telemarkilla kuin lumilaudallakin.


title: Vapaalasku

text: Kunnostamattomilla rinteillä liikuttaessa lumivyöryonnettomuuden riski on olemassa, joten vapaalaskun harrastajan tuleekin tuntea hyvin lumivyöryt sekä muut lumiturvallisuuteen liittyvät seikat. Myös suojavarusteilla voidaan parantaa laskijan turvallisuutta.


title: Vapaalasku

text: Vapaalaskua voidaan harrastaa tavallisilla lasketteluvarusteilla, mutta myös erityisesti vapaalaskuun soveltuvia varusteita on saatavilla. Merkittävimmät erot tavallisiin suksiin ovat niiden suurempi pituus ja leveys sekä mahdollisuus vapauttaa siteiden kantaosa siten, että siteen etuosasta muodostuu sarana ja ylöspäin nouseminen mahdollistuu. Hiihtämällä tapahtuvan nousemisen mahdollistavat pohjaan nousun ajaksi liimattavat nousukarvat, jotka estävät suksea luistamasta taaksepäin. Saman ilmiön havaitsee silittämällä eläintä vastakarvaan, alun perin nousukarvat olivatkin aitoa eläimen turkkia, mutta nykyään ne ovat pääasiassa teollisista materiaaleista valmistettuja.


title: Vapaalasku

text: Laskijan on syytä käyttää hiihtovälineiden lisäksi myös suojavarusteita. Suojavarusteista tärkein on tarkoitukseen sopiva oikean kokoinen kypärä. Polvisuojat suojaavat iskuilta ja pitäessään nivelen lämpimänä myös vähentävät trauma-alttiutta. Muita yleisesti käytettyjä suojavarusteita ovat selkäpanssari ja iskuilta suojaavat housut. Suojavarusteiksi voidaan myös laskea keliin sopivat suoja-asusteet, jotka suojaavat tarvittaessa tuulelta, vedeltä, lumelta, kylmältä jne.


title: Vapaalasku

text:
Välttämättömiin lumivyörypelastusvälineisiin kuuluvat piippari (piipperi), sondi ja lapio. Jäätikkö- ja jyrkänneolosuhteet edellyttävät railopelastusvarusteita kuten ylle puettavat kiipeilyvaljaat,
joita tarvitaan turvallista köyden kiinnittämistä varten, sekä erilaiset ankkuroivat välineet kuten jääruuvit, köysilenkit, ja muut ankkurointivarusteet. Hakku on vuoristovarustuksen perustyökalu.


title: Vapaalasku

text: Vapaalasku, kuten muutkin alppihiihdon lajit, on myös kilpailulaji. Vapaalaskukilpailuissa kilpailija saa vapaasti valita rinteeltä laskulinjansa ja suorituksen arviointi perustuu tuomarin/-ien arvioon valitun laskulinjan haasteellisuudesta sekä laskijan laskutaidoista. Laskun aikana voidaan tehdä erilaisia hyppyjä, pudotuksia tms. Kilpailuissa on suojavarusteiden käyttäminen pakollista (oltava ainakin kypärä ja selkäpanssari).


title: China Airlines

text: China Airlines () on taiwanilainen lentoyhtiö. Lentoyhtiö ei ole valtion omistama, mutta se kuuluu Kiinan ilmailun edistyssäätiöön (中華航空事業發展基金會). Säätiö kuuluu Kiinan tasavallan hallitukselle.


title: China Airlines

text: Lentoyhtiön päälentoasema on Taoyuanin kansainvälinen lentoasema Taipeissa. Taipeissa sijaitsee myös lentoyhtiön pääkonttori.Heinäkuussa 2015.


title: Garaşsyz, Bitarap, Türkmenistanyň Döwlet Gimni

text: Garaşsyz, Bitarap,Türkmenistanyň Döwlet Gimni ("Vapaan, puolueettoman Turkmenistanin kansallishymni") on Turkmenistanin kansallislaulu. Laulun on säveltänyt Veli Muhatov ja sen on sanoittanut maan entinen presidentti Saparmurat Nijazov. Nijazovin kuoleman jälkeen tekstiä muutettiin vuonna 2008. Nijazovin alkuperäisen sanoituksen mukaan Turkmenbashi eli hän itse oli luonut Turkmenistanin, uuden version mukaan maan oli luonut turkmeenien kansakunta. Samalla tekstiin tehtiin muutamia muitakin lisäyksiä. Samalla laulun ennen aloittanut kertosäe poistettiin alusta.


text: Türkmenbaşyň guran beýik binasy


text: Berkarar döwletim, jigerim - janym.


text: Başlaryň täji sen, diller senasy


text: Dünýä dursun, sen dur, Türkmenistanym!


text: Janym gurban sana, erkana ýurdum


text: Mert pederleň ruhy bardyr könülde.


text: Bitarap, Garaşsyz topragyn nurdur


text:
Baýdagyn belentdir dünýan önünde.
Türkmenbaşyň guran beýik binasy


text:
Dünýä dursun, sen dur, Türkmenistanym!
Gardaşdyr tireler, amandyr iller


text: Owal-ahyr birdir bizin ganymyz.


text: Harasatlar almaz, syndyrmaz siller


text:
Nesiller döş gerip gorar şanymyz.
Türkmenbaşyň guran beýik binasy,


text: Başlaryň täji sen, diller senasy,


text:
Dünýä dursun, sen dur, Türkmenistanym!
Arkamdyr bu daglar, penamdyr düzler


text: Ykbalym, namysym, togabym, Watan!


text: Sana şek ýetirse, kör bolsun gözler


text: Geçmişim, geljegim, dowamym, Watan!


text:
Janym gurban saňa, erkana ýurdum
Mert pederleň ruhy bardyr könülde.
Bitarap, Garaşsyz topragyň nurdur
Baýdagyň belentdir dünýan önünde.
"Halkyň guran baky beýik binasy
"Berkarar döwletim, jigerim – janym.
"Başlaryň täji sen, diller senasy
"Dünýä dursun, sen dur, Türkmenistanym!
Gardaşdyr tireler, amandyr iller
Owal-ahyr birdir bizin ganymyz.
Harasatlar almaz, syndyrmaz siller
Nesiller döş gerip gorar şanymyz.
"Halkyň guran baky beýik binasy
"Berkarar döwletim, jigerim – janym.
"Başlaryň täji sen, diller senasy
"Dünýä dursun, sen dur, Türkmenistanym!


title: Mauritanian kansallislaulu

text: Mauritanian kansallislaulu perustuu runoilija Baba Ould Cheikhin 1800-luvun lopulla kirjoittamaan arabialaiseen runoon, jossa hän kuvailee tuon ajan arabiheimojen hajaannusta ja sen aiheuttamia ongelmia. Mauritanian itsenäistyttyä maan presidentti kohotti Cheikhin runon kansallislauluksi ja pyysi Ranskan yleisradion sinfoniaorkesterin johtajaa Tolia Nikiprovetskia valitsemaan runolle sävelen. Nikiprovetski laati vanhojen mauritanialaisten kansanlaulujen pohjalta uuden sovituksen, josta tuli Mauritanian kansallislaulun erikoislaatuinen sävel. Cheikhin runo on kirjoitettu fatchou-runomitalla, mikä tekee siitä hyvin vaikean laulaa. Tämän takia kansallislaulua lauletaan harvoin, ja useissa lähdeteoksissa väitetäänkin virheellisesti, että laulu olisi tekstitön.


title: Lumiturvallisuus

text: Lumiturvallisuus tarkoittaa tietoja ja taitoja, joiden avulla voidaan vähentää riskejä lumisissa olosuhteissa liikuttaessa.


title: Lumiturvallisuus

text: Lumisilla rinteillä liikuttaessa on neljä muista alueista poikkeavaa vaaratekijää, jotka luonnossa liikkujan tulee ottaa huomioon:


title: Lumiturvallisuus

text: Keskeinen seikka lumiturvallisuuden kannalta on lumivyöry ja siihen liittyvät tiedot ja taidot. Vaikka lumivyöryt ovat täysin luonnollisia tapahtumia ja niitä tapahtuu ilman ihmisen vaikutusta, voidaan lumivyöryonnettomuus katsoa aina ihmisen aiheuttamaksi; ihminen joko laukaisee onnettomuuden aiheuttaneen lumivyöryn tai oleskelee alueella, jossa lumivyöryjä voi tapahtua.


title: Lumiturvallisuus

text: Voidaan siis sanoa, että lumivyöryonnettomuuden ennakkoedellytyksiä ovat:


title: Lumiturvallisuus

text: Sveitsissä on tehty tilastollinen tutkimus, jossa tutkittiin noin 1 200 lumivyöryonnettomuutta, joissa uhri oli kokonaan lumen peitossa.


title: Lumiturvallisuus

text: Vyörytapahtumasta hengissä selvinneistä:


title: Lumiturvallisuus

text: On lisäksi huomattava, että yli kahden metrin syvyyteen hautautuneen uhrin mahdollisuudet selvitä hengissä ovat heikot. Tämä johtuu pääasiassa etsinnän ja kaivamisen viemästä ajasta.


title: Lumiturvallisuus

text: Euroopassa lumivyöryjen todennäköisyydestä pyritään tekemään ennusteita, jotka noudattavat yhtenäistä asteikkoa. Asteikko on otettu käyttöön vuonna 1993 ja se korvasi aiemmat kansalliset järjestelmät. Taulukkoa on uudistettu vuonna 2010 värien ja kuvausten osalta. Taulukon "merkitys" sarake ei enää kuulu vuonna 2010 julkaistuun vaaraluokitukseen, mutta se on vielä osa Sveitsin vaaraluokitusta.


title: Lumiturvallisuus

text:
[1] Vakaus:
Yleensä kuvattu tarkemmin lumivyöryennusteessa (korkeusalue, rinteen suunta, maaston tyyppi, jne)


title: Lumiturvallisuus

text: Lisäkuorma:


title: Lumiturvallisuus

text: Maasto:


title: Lumiturvallisuus

text: Lumivyöryriskien hallinta on vaikeaa, koska lumivyöryt esiintyvät useimmiten juuri niissä olosuhteissa ja niillä alueilla, joissa monet laskettelijat ja muut ulkoilijat haluavat liikkua. Siksi riskienhallintamenetelmien tehtävänä on pyrkiä minimoimaan riskit kuitenkaan estämättä riittävän turvallinen liikkuminen em. kaltaisissa olosuhteissa. Ilman tätä ristiriitaa riskienhallinta olisi hyvin helppoa välttämällä kokonaan liikkuminen lumivyöryille alttiissa maastossa.


title: Lumiturvallisuus

text: Lumivyöryriskin hallitsemiseksi on kehitetty useita erilaisia menetelmiä eri puolilla maailmaa. Näitä ovat mm.Riskienhallintamenetelmät esittävät käyttäjälleen joukon kysymyksiä, joiden perusteella ne pyrkivät vastaamaan kysymykseen: "onko suunniteltuun reittiin liittyvät riskit siedettäviä kyseessä olevalle ryhmälle?" Useimmat menetelmät eivät anna yksiselitteistä vastausta ja niiden lisäksi käyttäjän on osattava itse tulkita maastossa tekemiään havaintoja lumen vakaudesta. Lisäksi osa menetelmistä (esim. Snowcard ja Avaluator) antavat käyttäjän itse valita oman hyväksyttävän riskitason.


title: Lumiturvallisuus

text: Koska lumivyöryriskiä ei voida kokonaan poissulkea, tulee lumivyöryille alttiilla alueella liikkuvan varautua niihin. Varautumisessa keskeistä on suunnittelu, oikeanlainen liikkuminen maastossa, ryhmän toiminta, sekä välineistö.


title: Lumiturvallisuus

text: Yleisesti lumiturvallisuuden kannalta vähimmäisvaatimuksena pidetään lumiturvallisuuskurssin suorittamista, 3-5 hengen ryhmää ja seuraavaa välineistöä kullakin ryhmän jäsenellä.


title: Lumiturvallisuus

text: Lisäksi näiden välineiden käyttöä on harjoiteltava vuosittain ja ryhmällä on oltava ensiapuvalmius. Välineiden käyttöä voi harjoitella esimerkiksi rakentamalla itse harjoitteluradan tai käyttämällä useissa eurooppalaisissa laskettelukeskuksissa olevia ratoja. Harjoitteluradan voi rakentaa itse hautaamalla yhden piipparin esim. repussa syvälle lumeen (50-100cm). Piilotettu reppu paikannetaan ensin piipparilla ja sitten tarkka sijainti sondataan. Piipparin ja sondin käytön lisäksi on hallittava oikea kaivamisstrategia.


title: Lumiturvallisuus

text: Edellisten lisäksi on kehitetty myös muita välineitä lumivyörystä pelastautumiseen, esim:


title: Lumiturvallisuus

text: Etenkin ilmatyynyjen käyttö on lisääntynyt huomattavasti viime vuosina.


title: Lumiturvallisuus

text: Piippari on radiotaajuudella toimiva lähetin-vastaanotin. Lumivyöryalueella liikuttaessa se pidetään lähetinasennossa ja se lähettää koko ajan signaalia. Etsintätilanteessa piippari kytketään vastaanotolle, jolloin muiden piippareiden lähettämät signaalit kuullaan laitteen kaiuttimesta.


title: Lumiturvallisuus

text: Piippareita on kahta päätyyppiä, jotka ovat analoginen ja digitaalinen. Analogisen laitteen kanssa käyttäjä on täysin omien taitojensa varassa, kun taas digitaalinen pyrkii avustamaan käyttäjää uhrin löytämisessä. Käytännössä analogisen laitteen suorituskyky on etsintätilanteessa kokeneella käyttäjällä parempi, mutta kokemattomalla käyttäjällä digitaalista huonompi. Kaikki markkinoilla olevat laitteet ovat käyttökelpoisia, kunhan käyttäjä vain osaa oman laitteensa käytön ja tuntee sen rajoitteet.


title: Lumiturvallisuus

text: Piipparin käsittelyssä on huomattava, että laitteessa on yksi tai useampi hiilikuituantenni. Antennin ehjänä säilymisen varmistamiseksi laitetta tulee suojata iskuilta.


title: Lumiturvallisuus

text: Liikuttaessa jyrkällä rinteellä, on lumivyöryriskin lisäksi huomioitava kaatumisesta tai liukastumisesta seuraavan hallitsemattoman liukumisen riski. Riippuen rinteen jyrkkyydestä ja pinnan kovuudesta riippuen liukua voi olla hyvin hankala pysäyttää tai jopa mahdotonta. Esim. jäisellä pinnalla liukuun ei tarvita kuin muutaman asteen kaltevuus ja yli 35 asteen rinteessä liuku voi olla mahdotonta pysäyttää ilman hakkua tai muuta terävää esinettä. Liukumiseen liittyy suuri loukkaantumisen tai kuoleman riski, mikäli liuku voi päätyä kivikkoon tai esim. kielekkeen yli.


title: Lumiturvallisuus

text: Jalan liikuttaessa liukastumisen estämiseksi käytetään vuoristossa usein jäärautoja ja hakkua. Hallitsemattoman liu'un pysäyttämiseen on kehitetty erilaisia tekniikoita (eng. Self-Arrest (en.wikipedia.org)) riippuen siitä, onko käytössä hakkua tai sauvaa.


title: Lumiturvallisuus

text: Tuuli muodostaa lumesta lumilippoja jyrkkien rinteiden suojan puolelle. Lumilipan alla liikkuminen voi olla vaarallista, sillä lumilipan sortuminen voi laukaista hyvin suuren lumivyöryn. Toisaalta lumilipasta irronnut lohkare voi jo itsessään olla vaarallisen suuri, jopa tonnien painoinen. Vastaavasti lumilipan päällä kävely voi olla vaarallista, koska ihmisen oma paino voi murtaa lipan.


title: Lumiturvallisuus

text: Jäätiköillä liikuttaessa on edellisten vaarojen lisäksi huomioitava railot ja reunarailot. Lumi muodostaa railojen päälle ohuita lumisiltoja, jotka voivat murtua, kun ihminen kulkee niiden päällä. Tästä syystä jäätikköisillä alueilla liikuttaessa turvaudutaan usein köysiin ja liikkuminen tapahtuu köysistönä. Myös lasketeltaessa jäätikköisillä alueilla ryhmällä tulee olla mukanaan railopelastukseen tarvittava välineistö ja sen käyttöön vaadittava osaaminen.


title: Judy Cornwell

text: Judy Cornwell (s. 20. helmikuuta 1940, Lontoo) on brittiläinen naisnäyttelijä, jonka tunnetuin televisiosarjarooli on "Pokka pitää" -sarjan Daisyna.


title: Judy Cornwell

text: Judy Cornwell on näytellyt myös mm. elokuvissa "Santa Claus" ja "Every Home Should Have One".


title: Hippias (laajempi dialogi)

text: Laajempi Hippias (; ) on Platonin nimiin pantu dialogi. Sen toinen nimi Thrasylloksen jaottelussa on "Kauniista" (, "Peri tou kalou"). Dialogissa Sokrates keskustelee sofisti Hippiaan kanssa kauneuden määritelmästä. Monet tutkijat pitävät dialogia epäperäisenä.


title: Hippias (laajempi dialogi)

text: Platonin teosten joukossa laajempi "Hippias" on luettu tämän varhaisvaiheen dialogeihin. Dialogi on todennäköisesti kuitenkin epäperäinen, eli se ei ole todellisuudessa Platonin kirjoittama. Teos hyökkää sofistien käsityksiä ja argumentointia vastaan satiirisen komedian keinoin. Platon olisi sinällään voinut kirjoittaa tällaisen teoksen, mutta Platonin muihin vastaavanlaisiin myöhempiin teoksiin verrattuna teos on hyvin karkea. Tyylinsä vuoksi sitä on puolestaan vaikea pitää Platonin varhaisvaiheen tuotantona. Jotkut tutkijat ovat arvelleet, että Platon ja hänen oppilaansa kirjoittivat teoksen yhteistyössä Akatemiassa, tai sen kirjoittivat oppilaat Platonin valvonnassa. Dialogi ei liity lyhyempään "Hippias"-dialogiin.


title: Hippias (laajempi dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VII tetralogiaan yhdessä lyhyemmän "Hippiaan" sekä dialogien "Ion" ja "Meneksenos" kanssa. Aiheensa puolesta Thrasyllos luki dialogin Platonin kumoaviin ("anatreptikos") teoksiin.


title: Hippias (laajempi dialogi)

text: Sokrates hämää Hippiasta niin, että esittää mukamas jonkun toisen esittämiä kysymyksiä ja pyytää Hippiaalta neuvoja tätä toista vastaan. Tämä toinen henkilö paljastuu karkeaksi mutta kovaksi väittelijäksi, jolta mikään ei jää huomaamatta ja jolle olisi turha mennä väittämään puuta heinää. Hippias on usein vaikeuksissa, koska hänen argumenttinsa eivät mene helposti läpi. Lopulta käy ilmi, että kyseessä on Sokrates itse.


title: Hippias (laajempi dialogi)

text: Aluksi Hippias yrittää määritellä kauneuden esimerkkien, kuten ”kaunis neito”, avulla. Sokrates osoittaa, että kauneinkin neito on jumaliin verrattuna ruma. Sen sijaan heidän tulisi löytää aina pätevä kauneuden käsite. Seuraavaksi Hippas yrittää kultaa — kulta olisi aina ja kaikkialla kaunista kaikkien mielestä. Sokrates saa osoitettua, että jossain tapauksissa, kuten kuvanveistossa, halvempikin materiaali voi olla yhtä kaunista mutta tarkoituksenmukaisempaa. Päädytään siihen, että kauneus on sopivuutta.


title: Hippias (laajempi dialogi)

text: Tämän jälkeen Hippias yrittää väittää, että todellista kauneutta on elää rikkaana, terveenä ja kreikkalaisten kunnioittamana vanhaksi ja saada kunniakkaat hautajaiset. Sokrates osoittaa, ettei heeroksille, kuten Akhilleukselle, olisi ollut kunniakasta olla kuolematta nuorena. Hippiaan vastaus ei siis vieläkään kelvannut yleispäteväksi. Väittely jatkuu sopivuusaiheesta. Päädytään siihen, ettei kaikki kyvykkyys ja käyttökelpoisuus voi olla kaunista, koska henkilö voi olla kyvykäs myös tekemään pahaa ja rumaa — kauneus on siis käyttökelpoisuutta ja kyvykkyyttä hyvän tekemiseen. Tästä kuitenkin seuraisi, että kauneus olisi syy ja hyvä seuraus, kun taas Sokrates ja Hippias vaativat, että kauneuden tulee olla itsessään hyvää, ei ainoastaan sen aiheuttaja.


title: Hippias (laajempi dialogi)

text: Seuraavaksi he yrittävät lähestyä kauneutta määrittelemällä sen kuulon ja näön kautta saatavaksi mielihyväksi. Kaikkia mielihyvää tuottavia asioita ei kuitenkaan saada mahtumaan kuulolla ja näöllä aistittaviksi, joten joudutaan toteamaan, etteivät ne siis ole kauniita vaan ainoastaan miellyttäviä. Lopulta keskustelu päätyy umpikujaan, ja myös Hippias kyllästyy vääntämiseen. Hän toteaa kauneuden olevan sitä, että puhuu hyvin oikeuden istunnossa, saa kuulijansa vakuuttumaan ja näin voittaa istunnon. Sokrates ei voi hyväksyä tällaista sofisteille tyypillistä näkökantaa, sillä eihän voi tietää, onko joku puhunut kauniisti, jos ei tiedä mitä kauneus on.


title: JUU EI

text: JUU EI on suomalainen komediasarja, jota esitettiin Yle TV2 -kanavalla vuonna 2003 ja uusintana vuonna 2006 ja 2010. Sarja kertoo Hyppyrin perheen elämästä ja kommelluksista. Ohjelman on käsikirjoittanut ja ohjannut Pekka Lepikkö ja tuottanut Jarmo Oksa.


title: Hans Holbein nuorempi

text: Hans Holbein nuorempi (noin 1497–1543) oli böömiläissyntyinen renessanssitaiteilija, joka maalasi muotokuvia etenkin Englannin Henrik VIII:sta.


title: Hans Holbein nuorempi

text: Hän oli Hans Holbein vanhemman poika ja opiskeli maalaustaidetta aluksi isänsä opissa. Hän jatkoi opintojaan veljensä Ambrosiuksen kanssa Baselissa, jossa tapasi aikansa oppineita, muun muassa Erasmus Rotterdamilaisen. Holbein kuvitti muiden kirjojen ohessa Erasmuksen satiireja, erityisen tunnettu on Holbeinin puupiirroskuvitus teokseen "Tyhmyyden ylistys" (1515), joka pohjusti tulossa olevaa uskonpuhdistusta. Hän osallistui myös Martti Lutherin raamatunkäännöksen kuvittamiseen. Hän teki lasimaalauksia ennen siirtymistään Lontooseen 1526. Erasmuksen suosituskirjeen avulla Holbein pääsi Sir Thomas Moren puheille ja hoviin, jossa maalasi tunnetut kuningasmuotokuvansa.


title: Hans Holbein nuorempi

text: Suurlähettiläät, 1533


title: Hans Holbein vanhempi

text: Hans Holbein vanhempi (noin 1460 – 1524) oli saksalaissyntyinen taiteilija. Hän vaikutti siihen, että renessanssi vähitellen syrjäytti goottilaisen tyylin Saksan taiteessa. Öljyväri- ja temperamaalausten lisäksi Holbein teki puupiirroksia ja kirjankuvituksia.


title: Hans Holbein vanhempi

text: Holbeinin pojat Hans Holbein nuorempi ja Ambrosius Holbein opiskelivat maalausta isänsä kisälleinä.


title: Hans Holbein

text: Hans Holbein voi tarkoittaa seuraavia taiteilijoita:


title: Parmigiano-Reggiano

text: Parmigiano-Reggiano (parmesaani) on italialainen pitkään kypsytetty kova juusto. Juusto valmistetaan pastöroimattomasta lehmänmaidosta, ja sen kypsytysaika vaihtelee laadun mukaan 12–40 kuukauden välillä. Parmesaanit ovat suurikokoisia: kokonainen juustokiekko painaa 24–40 kg. Parmesaani on tärkeä raaka-aine monessa italialaisessa ruoassa, etenkin pastoissa. Se toimii hyvin myös sellaisenaan pöytäjuustona. Parmesaani on yksi länsimaisen keittiön käytetyimmistä juustoista.


title: Parmigiano-Reggiano

text: Parmesaanilla on EU:n alkuperänimisuoja, ja sitä saa valmistaa vain Parman, Reggio Emilian, Modenan, Bolognan ja Mantovan maakunnissa.


title: Parmigiano-Reggiano

text: Vuoden 2017 lopulla eläintensuojelujärjestö "Compassion in World Farming" julkaisi videomateriaalia, joka paljasti, että parmesaanin tuotannossa käytettyjä lypsylehmiä kohdellaan erittäin huonosti. Lehmät olivat nälkiintyneitä, vammautuneita, ylirasitettuja ja ne elivät saastaisissa oloissa. Eläinsuojelijat vaativat juustojen tuottajilta parannuksia eläinten oloihin. Parmigiano Reggianon alueen maataloustuottajien järjestö valmistelee sertifiointijärjestelmää, jonka mukaan lehmien olosuhteita valvottaisiin.


title: Parmigiano-Reggiano

text: Perimätiedon mukaan parmesaani kehitettiin keskiajalla Bibbianossa Reggio Emilian maakunnassa. Juuston tuotanto levisi pian myös Parman ja Modenan alueille. Historialliset asiakirjat kertovat juuston olleen jo 1200–1300-luvuilla hyvin samankaltaista kuin nykyään. Kirjailija Giovanni Boccaccio ylisti parmesaania jo vuonna 1348, ja "Decameronessa" hän kirjoittaa parmesaanista tehdystä vuoresta.


title: Australian avoin tennisturnaus 2006 – miesten kaksinpeli

text: Vuoden 2006 Australian avointen miesten kaksinpelin kaikki tulokset.


title: Douglas Trumbull

text: Douglas Trumbull (s. 8. huhtikuuta 1942 Los Angeles) on yhdysvaltalainen elokuvaohjaaja ja erikoistehosteiden suunnittelija. Trumbull on elokuvien optisten ja digitaalisten tehosteiden suunnittelun huomattavimpia edelläkävijöitä.


title: Douglas Trumbull

text: Trumbullin varhaiset työt yhteistyössä Nasan ja tiede-elokuvien ohjaajan Con Pedersonin kanssa kiinnittivät Stanley Kubrickin huomion, joka palkkasi Trumbullin työskentelemään "" parissa. Trumbull suunnitteli elokuvaa varten muun muassa kuuluisan tähtiportti-jakson.


title: Douglas Trumbull

text: Vuonna 1971 Trumbull ohjasi ekologissävytteisen elokuvan "Hiljainen pako", jossa käytettiin useita "2001: Avaruusseikkailussa" käyttämättä jääneitä tehostetekniikoita. Elokuva oli arvostelu- mutta ei yleisömenestys, pitkälti heikon markkinoinnin vuoksi. Elokuvan vaatimattoman suosion takia Trumbullilla oli vaikeuksia saada rahoitusta uusille hankkeilleen.


title: Douglas Trumbull

text: Vuonna 1975 Trumbull torjui George Lucasin tarjouksen suunnitella "Tähtien sodan" erikoistehosteet. Hän kuitenkin suunnitteli tehosteet Steven Spielbergin vuonna 1978 valmistuneeseen elokuvaan "Kolmannen asteen yhteys" sekä elokuvaan "". Vuonna 1981 Trumbull suunnitteli erikoistehosteet "Blade Runneriin".


title: Douglas Trumbull

text: Vuonna 1983 Trumbull sai vihdoin ohjata toisen pitkän elokuvansa, "Brainstorm – aivomyrskyn", jonka aiheena oli virtuaalitodellisuus. Elokuvassa esiteltiin myös uusi elokuvaprojisointijärjestelmä Showscan. "Brainstormin" menestystä haittasi kuitenkin näyttelijä Natalie Woodin kuolema kesken tuotannon. Trumbull on sittemmin keskittynyt tiedekeskusten, erikoisnäyttelyiden ja teemapuistojen ajelujen tekniikan kehittämiseen.


title: Douglas Trumbull

text: Trumbull sai vuonna 1993 Oscar-palkinnon Showscan-järjestelmän kehittämisestä.


title: Panttivanki

text: Panttivanki on henkilö, jota pidetään vankina, jotta voitaisiin pakottaa kolmas osapuoli toimimaan halutulla tavalla. Panttivankia uhataan vahingoittaa tai tappaa, jos kolmas osapuoli ei suostu taipumaan vangitsijan vaatimuksiin.


title: Panttivanki

text: Nykyään panttivankeja ottavat enimmäkseen rikolliset ja terroristit.


title: Panttivanki

text: Germaaneilla oli tapana solmia liitto- ja rauhansopimuksia siten, että osapuolet vaihtoivat keskenään panttivankeja ("gisl" tai "geisel"). Myös yksipuolisia panttivankeja otettiin valloitettujen alueiden hallitsijan tai muiden korkeasukuisten miesten jälkeläisistä määräajaksi. Suomen kieleen tämä perinne on tuonut kihlakunta-termin.


title: Panttivanki

text: Tunnettuja tapauksia, joissa ihmisiä on otettu panttivangeiksi:


title: ABB

text: ABB (aik. Asea Brown Boveri) on ruotsalais-sveitsiläinen teollisuuskonserni, jonka pääkonttori on Zürichin Oerlikonissa, Sveitsissä. ABB:n toiminta keskittyy automaatiotekniikan ja sähkövoimatekniikan alueille. Konserni toimii yli 100 maassa. ABB syntyi vuonna 1988, kun ruotsalainen ASEA (aik. Allmänna Svenska Elektriska AB) ja sveitsiläinen Brown, Boveri & Cie. (BBC) yhdistyivät.


title: ABB

text: BNFL (British Nuclear Fuels Ltd) osti ABB:n ydinvoimaliiketoiminnot vuonna 2000 (ABB Atom ja ABB Combustion Engineering) ja ne liitettiin osaksi Westinghousea.